
Jasna Šamić

U PTICE ZALJUBLJEN
TAKO JE GOVORIO BABUR
PERSIJSKI NATPIS U NESTALIKU NA GROBU VLADARA  

JUŽNA STRANA :

O Ti, dostojan hvale, o Kralju, o Pobjedniče, o Presveti! Vladar Prostranstva odakle je zračila Svjetlost Božija, to bijaše Babur. 

Svojim uspjehom, svojom milošću i pobjedničkim usudom, držao je svoj narod u veličanstvu sreće, pravde, zakona i moći. On pobijedi svijet tijela i ode na Nebo, pa osvojivši Carstvo duša, postade svjetlost jutarnja. 

Rizvan, čuvar Raja me upita : “Kada je raj postao njegova postojbina?” Odgovorio sam : « Ferdows dâ’em djâ-ye Bàbôr Pâdeshah (Raj je Postojbina Vladara Babura).

Godina 937 H.

SJEVERNA STRANA

O Bože ! O Svjetlosti ! O Plemeniti ! O ti što praštaš ! Beskrajnom Milošću, u vremenima kad dođoh na blistavi grob sveca, stanovnika Raja, Vladara Zahiruddina Muhammada Babura, Branioca Zakona, ja, Abdulmuzaffar Nuruddin Muhammad Đahangir, sin stanovnika Najviših nebesa, Vladara Đalaluddina Muhammada Akbara, Branioca vjere, podigoh ovu stelu godine druge po krunisanju – 1016 H ( 1607)

***
Zar vino nije postojbina
Sveg što zna da uzdrhti

I voli

JA VLADAR

ZAHIRUDDIN MUHAMMAD BABUR-ŠAH

NEKA ME OVI REDOVI OTKUPE

U utorak

Petog Ramadana

Popeh se na prijesto
U Fergani

Smještenoj u petoj zoni klimatskoj

Na rubu svjetova 
Samo ljubav da lutam

I osvajam

Gradove mi nudila

Samo želja da svijetu

Sliku o njemu ostavim 
Pomogla mi

Nebo je moje uvijek tirkizno bilo

Ako sam i ubijao

- Zar veliki to ne čine? -
Neka me ovi redovi otkupe

Neka se u čudesne vrtove pretvore

Poput onog što sam za grob svoj izabrao

Bâg-i Vefâ

Nisam li za vjernošću 

Sve ove godine tragao

I tražeći je zemlje osvajao

Klanjao se palmama

Pred pticama klečao 
Gradovima vladao

O Samarkandu sanjario

Možda ću je tek u Bašti vjernoga naći

Kad u potocima njene fontane

Moja mužjačka krv umine

I nek mi se lakoumni pokloni

Neka mi čisti oprosti

Kad u bašte mog groba stigne 
Ni jedan moj vjerni

Neće me sustići 
Samo ćete obmanjivati 

Vi što ćete ime moje izgovarati

U mene se zaklinjati

Ti što osvajati želiš

I vlast u svojoj želji ćutiš

I snagu

Pred neuspjehom ne smiješ klonuti

Onaj ko poželi otići

Neka se nikada ne vrati

NEBOM SAM KORAČAO I BILJEM

Toliki put sam prešao

Bosim nogama gazio 

Stopala mi tlo nisu osjećala 

Nebom sam koračao
I biljem

Noge moje - drveće bile

Oluje su na mene jurišale 
Oluje me uznosile i zavodile 
U meni divljale ko zmije u meni se klupčale
Moji putokazi bile su oluje 
Oluja sam bio

I svud kud sam kročio

Haremi su mi vrata otvarali

A ja

Vladalac voda

Vrtova slonova

I plavog i zelenog neba

U ptice sam zaljubljen bio

Rana Sanga

Preda mnom ustuknu 

Kandahar i Nignahar 

Pokloniše mi se
Planine kao u čudu

Mostovi bili 

Između zemlje i neba

Zemlja  je pijana bila

Pri zalasku sunca

Od vatre moga vina

I vatre mojih konja

I kad sam gubio

Volio sam
Stado vođu traži

Zašto krivicu osjećati

Onaj ko poželi otići

Neka se nikada ne vrati

U PLANINAMA NIĐRAU

U planinama Niđrau

Sreo sam vjevericu

Anđela

Golemih krila

Od olova
U PTICE ZALJUBLJEN

Jedanaest godina sam imao

Kad sam se  vjerio

Kad sam se oženio

Iz stida i opreza

Svakih deset dana je viđao

Zatim se ljubav raspršila

A  oprez porastao

Ja vladalac rijeka

Bilja slonova i vjeverica

U ptice zaljubljen sam bio

Mlad 

Kad sam 

Drhtaj

Dječaku poklonio

I lud postajao

U ludosti ko u rođenom domu
Pokrivene glave hodao

Bosih nogu prelazio

Putove zastre injem

On je moje vino bio

Vječni mig Vječnog

KAD UMREM I NA GROB MOJ DOĐETE

Ja vladalac udolina i obala

Vjetra i orlova

U ptice sam zaljubljen bio

Vi udvorice
Što mi klicaste

Dok sam gradovima prolazio

Boga zaboravljajući meni se klanjajući

Za vas sam 

Prezir osjećao

I znao:

Ni oluje stoljeća neće pobijediti
Magle 
U vašim očima 
A život kratki zar nije samo

Dugo čekanje na vječnu smrt 

Kad umrem

I na grob moj dođete

Klečeći meni se moliti

Prezreni ostanite 

Gramzljivci 

Što pred vlastima cvilite

Što ćete na mom grobu naricati

Vi jegulje vi bogavci s jedinom
Vjerom do slave se uspeti 

Vrt vjernosti moja je jedina palača

U koju ću krv svoju potopiti

U plavičastim potocima

Koji ističu iz fontane

Onaj ko poželi otići

Neka se nikada ne vrati

Neka me samo smioni upamti

***
Ko nesmotreno prinese ruku sablji

Ugrišće sebi dlan u znak pokajanja

IZVINJENJE JE OD GREŠKE RUGOBNIJE

Dva dana po dolasku u Keč

Vjesnik mi novost saopšti

Samarkand je pao
U zamku Šajbanija !

Dan je u dolinu uranjao

S pismom u ruci vjesnik se poklonio:

Majka prodade grad i sina

Da bi se muža dograbila.

Na Vrata Četiri Puta preko Bašte Skretnica

Do Crvene Udoline sustiže Šajbani princa

A zatim ubi ubice

Sabljama podanika

Kanbar Bî i Kepek Bî

Kraljica se

Bijeda oglašava : 

Njegovo izvinjenje od greške grdobnije je

Čim Uzbeci Samarkand zauzeše

U Hisar se uputih

Konjanici su me pratili

Stid sam osjećao

Vladarsku krunu

Hulnik je nosio

 ****


Ko osvojiti želi

Pred neuspjehom ne smije klonuti!

I MIRIŠE TULIPAN KADOM RUŽE

Ne recite da postoji razlika

Između vladara i vjernika

Princa i svetoga

Mada sûfi nisam moje srce i duh

Njemu su predani

Kao što se noć predaje mjesecu svijeća plamenu

Kralj sam 

I rob

Derviša

Ubejdullah Ahrar mi se ukazao

U dvorištu kuće me podigao

Lijevo stopalo mi je tlo dotaklo

A glas povikao :

Pir ti uspjeh donosi

Nekoliko dana iza toga

Osvojio sam Samarkand

Ali

Ne shvatam 

Zašto dok sjedim s njima

I pijemo 

Ja ostah trijezan a oni pijani 
Odjezdiše
Dođite i pijte preda mnom

Da vidim kako se opijeni

I smjerni 

Vinu predaju

A preda mnom se otvaraju boje

I miriše tulipan 

Kâdom Ruže

PRED GVOZDENIM VRATIMA

Na dan bitke Osam se zvijezda ispriječiše

Između nas i neprijatelja

A neprijatelj kao ni ljubavnik

Lica nema

Samo kopita

Njegova sam čuo i želio topot da utišam

Budni smo bili bespatiha

I netremice motrili gospoda

I ja 

Vladalac oblaka

Cvijetnog neba i rijeka

Između Tirkiznih dveri i Šehzade dveri

Kraj Gvozdenih vrata i Bijelih vrata

Kraj vrata skretnica i Kazaljki

Pod Vrtovima Zvijezda

Dok su se robovi igrom i vinom zanosili

Nekoliko hulnika na bedeme se uspe

Quli Qučin i Šah Sufi

Čudesna djela učiniše

Nisam želio konje njihove

Ni opute ni dragulje

Njihove pjesme sam htio i
Iznad svega sne

U kojima ću se oslikati

U koje ću nečujno i moćno 
Ući

Poput koplja

Ko osvojiti želi

I vlast u svojoj žili ćuti

Sne osvojiti treba

Mislio sam

Snovi se mačem osvajaju 

Ko osvojiti želi

I vlast u svojoj krvi ćuti

I snagu

Pred neuspjehom ne smije klonuti

Ko poželi otići

Neka se nikada ne vrati

SAMO TOPOT KONJA

U bici osamljen ostah

Kad otkrih :

Begovi moji

Gospoda podanici

Snove ko sablje kuju
Andižan je blizu

Park roda pod našim nogama

Kakav si čovjek ti

Što oklijevaš  i sumnjaš

Ako ti oči ustuknu

Zaveži ih i pođi dalje

Neprijatelj ko ni ljubavnik

Lika nema

Samo topot i kâs konja

I strah od naše želje

SAPUTNICI SLONOVA

Moji ljudi zarobiše Obeza

Dugo ga ispitivaše

Obez se plašio od straha prkosio

Ispitivači me se plašili od straha mu prijetili 

Govorio je braća smo

Saputnici slonova

Slonovi na sne pravo imaju

I povikao

Hvala Presvijetli

Što me učini svjedokom beščašća

Užasa izdaje poroka

Pred tobom kao pred Nebesima

Duši ću udovoljiti i Baburu želju - beskraj podariti

Njegovim snima se udvoriti

Patnju smo njegovu željeli

Strah njegov ljubav tražili  
Svejedno što je učinio

On ili drugi

Žrtvovati smo trebali

Žrtvovati barem jednoga

Za uspjeh mojih vjekova

Za ptice

U koje sam zaljubljen bio

Ja

Vladalac rijeka i udolina

Plavog i zelenog neba

TE NOĆI

Praznik Žrtvi u Šahrokiji slavismo

Pjesmu sam spjevao

I Hanu je poklonio

“Osim duše vjernoga ne mogoh naći

Osim srcu, tajnu ne mogoh reći”

Tâ  i  dâl , kef  i  qaf  me ne uslišiše

Riječi se poput krila umornog leptira sklopiše

Han uzjaha

U Sin Sark se uputi

A meni te noći ukraše

Zlatnu kopču sa pojasa 

KRV SE NAJLAKŠE PAMTI

Vlast bez neprijatelja ne može

Moj neprijatelj moj slatki neprijatelj
Taj karneval bezobličnih ne bijaše

Sa dosadom sam mačevao

I ubijajući druge

U čija lica ne pogledah

Što prezreh da ih ne vidjeh

Protiv nakaze dosade sam vojevao

Vjekove krvlju ispunjavao

Jer krv se najlakše pamti

O dječaku iz Samarkanda sanjario

Pokrivene glave hodao

Djevičanskim slabinama pjevao

U noćima

Dok sam bdio kraj Kapije Usnulih

Dveri Kazaljki

Usamljen

I od mjeseca napušten

PRIJE NO ŠTO VJESNIK SMRTI POJAVI SE

Ne nisam ja nego vino

I opojni mirisi što su nas okružili

Dali njegovim usnama 

Da dotakne uzdrhtalu kožu

Moje udove uzavrele od čekanja

Mjesečine

U pustinjskoj noći

Bio je blag i bijel

Kao da je nebesa otvarao

(Nebo je kutija  bilo s bezbroj nebesa unutra)

Poloveći  noć  dodirom

Čudesnim

Bacajući varnice zatvorenim očima

Učio me mladosti davanju

Nebeskom zikru naših tijela

U kome sam sazivao Jedinog

Njegovo ime pominjući

Mrmorio poput ašika

I zanjihan u tišini 
Netaknutoj ljepoti se klanjao

Znaku Sveprisutnog

Ko unutrašnjim okom motri

U dubinu neba potonuće

A kad se iza velova Ljepota ukaže

Kao u ogledalu

Ugledaće sebe beskrajnim na krilatim zvijezdama

I prije no što Vjesnik smrti pojavi se

Ljubiće i tonuće

Sjenke privida plesaće svoj samrtnički ples

I kružiti kao utvare

I prije no što Vjesnik smrti pojavi se

Ljubiće i tonuće

Na krilatim zvijezdama

U SJENCI BIVA UZVIŠENO

Ideja o hulniku me progonila

Vino sam ispijao

I milovao blijedo lice 
Guluba bijelog

Da zaboravim

U sjenci biva uzvišeno

Ubijali smo 

Za nepostojećim posrćući 

U ludosti iz rasplamtjele lađe

Željeli iskočiti

U smrt sam ga poslao

I glasa se sjećao :

Neka žive ludi i uplašeni

U život zaljubljeni od života prepadnuti
Nazivali smo ga pacovom

Vješalima prokleli

A duboko u meni njegove riječi odzvanjaju

Kao glas mujezina što na molitvu poziva

U smrt sam ga poslao

I kao da sebe u smrt šaljem

O tom razmišljah

Naslonjen laktom na travu

Pod drvetom na uzvišici

Pored mene je Humajun ležao

U bijeloj košulji vretenastog tijela

Ispod nas Samarkand

Čijem sam zagrljaju hitao

Ko osvojiti želi

I vlast u svojoj žili osjeća

Pred neuspjehom ne smije klonuti

Ko poželi otići

Neka se nikada ne vrati

U okrilje zvijezda

Pod pazuho svijeta

TAJ ČAS JE OVAJ ČAS

Moji gospodari su bili 

Vjetar i vino

Na skupovima saputnika časa

Kad smo se gubili zanjihani

I smrti prije smrti hitali

Potpuno da se predamo gledajući

Lice lijepoga

Bili tren i stanica tog trena

Ljubav mi je um mračila

Bolu me učila u kome ruke rasklapam

I dižem ih visoko

Vječnom

Znaku božanske ljubavi  

Ljepote

Moji gospodari su vjetar i vino

Tebe gledam

Iza čudesnog vela skrivenog

Vidljiv i nevidljiv

Početak i kraj si

Moje radosti

Kada narovi u poljima procvjetaju 

U skutima planine

Voljeli smo i tako leteći

Pjevati smo učili

S rukama uzdignutim visoko skrivenom

I šaputali

Taj čas je ovaj čas

PTICE ŠAPUĆU KRAJ NEBA BLIZU

Radost je moja poput biča Božijeg

Bila

Pa zašto prestati zašto otići 

U hladu kad ugledah 

Sjedi Gauthama 

Prijatelji mu prilaze

I Šiva upleo bezbrojne ruke 

U plesu

Ptice šapuću kraj neba blizu

Pauk mrežu razapinje između sjećanja 

Vremena 

Nema vremena

Samo ovaj čas ogledalo

Nepomičan je vazduh i nepomični sati

A točak se okreće

Kao ptica u letu 

Dok Šâkyamuni sjedi stoljećima 

Zašto prestati ? 

Šiva još pleše i mi ovo njegov korak

Lomimo dok sagorijevamo

I šapućemo kao ptice ove kraj neba blizu

Vremena nema vremena

Samo čas

Ogledalo

Okrećemo se i šapućemo

Kao ptice kraj neba

Blizu

ČUDESNE SLASTI SILAZE S NEBA

Nasuo sam u pehar vino

Želja mi bijaše da promatram

Zgusnutu tečnost poput majčine utrobe u čaši

Trezven željeh gledati 

Noć nad Heratom u kome

Slasti ubirah kao cvijeće po ravnicama

Bijah nalakćen bili smo sami

Kristalni predjeli otvoriše se preda mnom

Kad prinese čašu mojim ustima 

I vino udovima poteče 

Duša mrzla i noć krotka 

Od naših gutljaja zaplamtješe

Duh se moj pokloni nepojamnosti pijanih

Čudesne slasti silaze niz grlo

S neba sa zvijezdama

I ja ne odoljeh opoju

Ko zna sutra

Koje ćemo životinje sresti na stazama

U kojim predjelima biti sjena

VJETROVIMA KONJIMA ORLOVIMA

Pjesme mi krila bijahu

Njima Indijom letjeh

Njima grlih dječake

Mekih kretnji

I hiljade žena 
Plamenih uvojaka crnih kosa 
U postelju im se uvlačih

Poput vjetra

Poput oluje

Oluje niko ne doziva

A mene su lica nedužna

Tananih obrva poput mladog mjeseca

I usana raspuklih od žudnje

Dozivala

I mamila

Moje srce je samo tebi hitalo 

Bez kraja

Moje srce je drugo srce skrivalo

I tajnu

A Tajna

Bila

Beskraj u kome si živio

Vjetri konji orlovi

Pođite sa mnom za vinom

Tamo je obala

I tamo u nej

Svira derviš i okreće se dok ne sagori

Vatra njegova ne ostavlja pepeo

U kom izgara život
NA TRGU KONJA

I nije pjesnik ko boju zlata 
I krilâ 

Svica ne prepozna

Rekoh mu

Iz njegovih usta poteče rijeka stihova

Od sladostrasti

Mirisnih 

Gorkih grimiznih

Svoj stih izvjesi na Trgu Konja

Sa pet molitava iz Knjige

I promatraše nevjernike 
Žalostive
Kako se grče od neznanja

A onda uze pero

Ispravi riječ Herat u Šajbak

Uzjaha

I ne vodeći računa o pristojnosti

Oženi se Hanzan

DOGAĐAJ DEVEDESETE NOĆI

Na grobu prijatelja

Podigoh obruč

Drhturio je
Vijorio na vjetru

Grob se pokrenu 
Prema zvjezdama poletje

Onda se zaustavi njišući se

Prizor čudnoviti 

Natjera me da zadrhtim 

Ja što pobijedih toliko hulnika

Tolike duše pokorih
Pred smrću prijatelja ustuknuh 
Naredih grobarima da se udalje

Groblje će u nebo poletjeti

Na nebeskoj ravni zaplesati

Raspukle šupljine poput ženskih utroba 

Ostaviti

I zemlja požudna dozivati

Da je mrtvima ispune 

Da joj mrtvi život udahnu

Poput ženine utrobe što doziva sjeme muško

Naredih da molitvu naglas izgovore

I grob se više ne pomjeri

Nek obruč skinu nek ga unište

I kupolu na grobu prijatelja podignu

Da zaštiti zemlju 

Prijatelja umrlog

I nas

Svjetlost

Svjetlosti

Ne dopusti zemlji da nam se naruga

Ni mrtvima da prozbore

Dok smo na ovoj strani

GOVORILA JE MIR QUTLUQ NIGAR ZADA

***

Pazi se dubokih rana

Prije ili kasnije rane će se otvoriti

Ne nanosi srcu  tugu

Dovoljan je uzdah da svijet u crno zavije

JA ŽENA


      MIR QUTLUQ NIGAR ZADA

Kraj prozora tako sjedeći  zajecati nisam mogla

Iz straha da se noć ne probudi i mjesečina raspline

Da ne padne mjesec na moje gležnjeve i grudi

Zato sam šutjela pod naslagama mošusa

Ja naga i on gore kao nag preda mnom

Samo sam se Humajuna sjećala

I željela da utihne molitva
Da postanem poput svjetlosti samo blaga bez želje

Da tiho tečem kao luč

Da sutra dok budem šetala

Niko ne sazna za tajnu 

Moje noći

Stoljeća će njegovim imenom biti puna

A na mene je i pjesnik zaboravio

O dječaku tek propupalih brkova pjevao

I vjekovima pjevaće

Zar me vremena neće ugledati

U mom trbuhu otvorenom pred kožom raskriljenom

Svjetovima se pokloniti moje utrobe

Moćnije od zemlje u kojoj voda i vatra 
Zagrljene poput sestara 
Pjevaju

Dok oplođujem konjanika

Zar samo prozor da mi ostane

Dok mužjaci lutalice sa pticama se natječu

Nebom bi da vladaju

Dok se prostaci vladarima nazivaju

Nebo nad Heratom noćas miriše

I moja noć kao namirisana njime

I TREBALO BI DA SAM RADOSNA

Nebo nad Heratom noćas se otvara

I trebalo bi da sam radosna

A ja bih mjesec ovaj goli na nebu

Ugrizla

Što me bestidno gleda

Što sam mu lice i grudi razotkrila

U postelju kad ne mogu ući Baburovu

Maziti ga poput majke

Dlačice bih mu čupkala da cvili od sreće 
Od boli

Umjesto da sjedim kraj prozora što gleda u vrt

U nepokretno vrijeme

Ogledala moja ustajala

Dok on planine i rijeke osvaja

Ptica bi da postane nezasit

I o dječaku iz Samarkanda sanjari

Pjesme mu pjeva krišom

Kao paun raskošan dok korača

Vrtovima i drhturi

Ja žena

Kraljica i majka

Bez vlasti bez muža bez ljubavnika

Željela bih da mjesec ovaj moćan i okrugao

U postelju mi padne u krilo

I noć zacvili od sreće i boli

Da vrisne noć i muž moj uspavani

Tada bih mirno stoljećima 

Šutjela

Jer šutnja ova i mošus po meni

Teški su ko oblaci što od kiše nabrekli

Navuku se i stoje nepomični nad nama

Prijeteći

I NE ZNAM DA LI SAM VOLJELA

Deset sam godina imala

Ja Princeza Turkmenska

Kad sam za Babura vjerena
I ne znam da li sam voljela

Ljubav zrelost traži

Vlast bez žene ne može

I sutra ću se opet smješkati

Vrtovi će biti nepomični i vrijeme

Ogledala moja ustajala

Neka se raspuknu i poput voda
Prema vodama Vrta vjernosti poteku

Koje je za grob svoj izabrao

Bagi Vefâ

A bilo bi što i sad

On bi na konju svijetom jurio

Ptica da postane želio

A ja bila samo

Raspuklina olujna

Bez vela

Bez tajne

Žena

Bez osmijeha

***
A tvoje srce?

More pijano

Podivljalo od gutača sna

***
I moje tijelo

Luč zapaljena

Suzama putenosti

BALADA NA FUZULIJEV GAZEL

PISMO


DIVANA BABA RAHIM MAŠRABA PJESNIKA

Ljubavi 
Ovo je moj posljednji dan

Moja buduća vječnost izvjesna je

Zato ti pišem

Kao sebi da pišem

Razgovorom da prekratim dan

Nebo u Belhu je sivo

Kroz okno

Samo slike prošle pomiješane sa svilom oblaka

Nešto podalje od vješala

Sutra ćete se okupiti

Let moj besmrtni gledati

Sutra u predvečerje

U nebo ću se produžiti

Kao sunce zaći

S vjetrovima podzemnim

Lađama nepoznatim

Nebom galopirati

Nemir moj

Ni smrt ne može utihnuti

Kažu da sam smrt zaslužio

Zar svako živ

Smrt nije zaslužio

I čisti i beščasni rođenjem se 

U smrt zarekao

Sutra ću u nebo poletjeti

I leteći tvoje ime izgovarati

Na tebe misliti i ljubiti u sjećanju

Kao onomad

Kad sam ti na trgu milovao 
Kožu

Glatku 
Od kadife
Smrt i prije smrti postoji

S tobom sam je živio

I još mnogo bih stihova napisao

Da nisam zaljubljen bio

U tebi sam se gubio

I u hramu božijem

Kad sam se pomokrio

O tebi sam – vječnosti - mislio

Sedam puta 

Zaplesala voda

Iz mene je isticala čista

Ljubav moju pristizala

Sutra u predvečerje tebe ću sobom ponijeti

Prizivaj me kad me na trgu ne bude

Kaži im za moju muškost

Meso zvijezdama blisko

Kao mač

Prodorno

Od Šahove vlasti 

Moćnije

Oblak će purpuran biti

Od sunca koje će zalaziti

U neki drugi nemir ćemo pohitati

Sunce

I ja na vješalima

I duša moja uzbuđena

Mirisima

Vječno
U proljeću

ZAVEDEN SNOM



RAVNAQ PAHLAVAN QULI

Cvijeće se poklonilo kiši 

U predjelima kojim prolazimo

Drveće sagnulo pod plodovima

Ruže i narcisi od najtananijih niti satkani

Preda mnom se ukazala nepregledna zrcala

Voda u sumrak

Vino sam ispijao vatreno i na tebe 
Mislio vino pijući odvojen od tebe 
Kao noć bez mjesečine što je osamljena

Bez sjaja

U hramu  srca sam se pomolio

Sagorio

Kraj vode u koju je sunce

Spuštalo vatru i plačno se dan

Pretvarao u noć

Noći se sjećao

Zaveden snom

Kao pauk da mrežu isplete nečujno

Obujmih ti struk i ubrah poljubac

Tek jedan s usana usnulih

Duša mi drhtala

Usne ti drhturile i usta
Otvarala  polako bešumno

Kao da su sne  puštala da lete

I nove u sebe primala sne

Treptaj nesmotreni

Oči ti rastvori

Od tvog glasa duša zadrhti
I drhti 

U boli 

Ne od radosti
Dok sanjarim kraj vode

I vino ispijam

Božansko

I vino dok se u nebo pretvara

Mislim na poljubac

Mjesec  već odgoni sunce

Još uvijek veliko

Radost se rasprostire svijetom

Dok čitam stranice postojanja

I tečem noćima

Nečujno uz vino
Vatreno

NE KAO U DOBA OVO

U DOBA ABUL GAZI BAHADIR HANA

U doba davno u Horezmu je živio

Abul Gazi Bahadir Han

Imao pretka Akataj Hana

On nećaka Junusa Hana

Bilo je to doba mudrih

Doba kad su pisci vladali

I vladari pisci bili

Doba plaćenih ubica

Bludnih vladara vrijeme razvrata

Ucviljenih žena

I ružičnjaka

U Horezmu je Bahadir Han živio

Prošlosti se sjećao

Kad su o licu voljenog dječaka pjevali

Do ljepote skrivenog apsoluta 

Trepavice voljenog uznosili

Ne kao doba ovo

Zar samo 
Blato da ostane

I more tirkizno

Oblutak na plaži

Cvjetno nebo

I ljubavnici zalijepljeni 
Za sjenu palminog lisja 
UMRO JE BOG



BALADA NA FUZULIJEV GAZEL

U mračnoj sobi

Sjedio je mladić

Pored njega Saki
Sipao mu vino

Noć je bila mlijeko 

Na rubu bijele tame
Đemšidova čaša je stajala

Đemšida Boga Sunca

Sina Sunca

I Oka Nebeskog

Mladić je sanjario

O voljenoj

A krčmar vino sipao

Svijeća je plamtjela dok je 

Poput noćnog leptira oko vatre gorio

Njegov jecaj noć je razdirao

Iz očiju mu crven potok tekao

Ka obrazu drage 

I uvojku na čelu

Nije se on ljubljenoj okretao

Ljubav mu je duh odnosila

Zar mladić još postoji

Doba ruža je davno prošlo

Obraz i uvojak su samo znak

Da je Bog u nama

Već dugo mrtav

Mrtav 

Od nehaja

II.

Dok su želja i bol dječakovi

Isticali poput šadrvana svjetlosti

Neko je bio sâm

U zamračenoj sobi

Ni krčmara

Ni Đemšidove čaše

Boga Sunca

Sina Sunca

I Oka Nebeskog

Obična čaša

Obično vino kraj čaše na stolu

Običan mrak

Ni drage 

Ni jecaja

Obraz i uvojak 

Samo su znak

Doba ruža je 

Davno prošlo

ZEMLJA JE USPAVANA KAD JE OSVAJAMO




IZ LEGENDE O OGUZ QAGANU

Zemlja je uspavana

Kad je pokoravamo

Kao usnula djevica

Na iglicama u šumi pod drvetom

Tangut i Barhan se podaše mojim koracima

Vlaga ih natapala

Rosili su u zoru

Kad razastrijeh šator kaganski

Djevica je kao zemlja

Uspavana kad je osvajaš

Tangut i Barhan

Poput cvjetova se otvarali

Tlo podrhtavalo pod mojim konjima

Crnim dugogrivim tankotjelim čvrstim nabreklih udova

Na vrućini dok su jurili

Oči su im bile otvorene

Kao da su tražile milovanje

Koža od satena kao u djevice
Djevica je uspavana kao zemlja 

Pokorena

Nebo je crne suze lilo

Drveće se u crni buket presvlačilo 

Ležala je sama

Naga kraj potoka

Blještavi zrak kao strijela 

Polovio je

Djevičanstvo joj uzimao

I sam se u bljesak pretvorih

U strijelu sunčevu kad ugledah prizor :

Ljubavni zagrljaj 
Djevojke i sunca 
Bila je glatka nestvarna

Kao da će se u mjesečinu pretvoriti

Svjetlost poroditi i obasjati pospanu

Utišalu šumu i moju kožu nabreklu od žudnje

Prsti su joj pijavice bile

Na čelu - crnu tačku imala

Sva vatra neba u zrno ljepote  se slila

Tiho se spustih 

Otklonih azurni trag na njenom tijelu i

Položih usne na taj dragulj još vruć od sunčevog milovanja 
Želju svoju potopih u jezeru djevičanskom

Vilinom izvoru iz kog su iskrile zvijezde 

AGAR JE PLAKALA

Ne odlazi

Reče Agar sinu

Onda ga podiže i počešlja

I obuče u čistu odjeću

Bio je tako lijep

Ona reče:

Lice ti je mjesečina na kojoj sniva zvijezda
Trepavice snop strijela iz kojih izvire  plam  
Tvoji obrazi šipurci

Tvoje usne baklje tvoji zubi dragulji

Tvoj pogled hladovina za zaljubljenog

Tvoja koža od satena

Tvoja duša zdenac u kom se ogleda ruža
O voljeni mog srca

Ne dozvoli da sagori moja utroba

Dveri moje nutrine nek se ne rastoče ! 

On sklopi oči i

Agar uplakana

Poljubi Ismaela

Oni legoše

Nebo sklopi krila nad njima

IZIS ILI RAĐANJE HORUSA RA’A

Plavu lepezu krila

Obavila je oko brata

Izida lutalica

Noć je u zrncima sipala

Pustinja nastajala

Izis je krilima 

Svog brata grlila

Usnama pritiskala

Dok se noć od njih

Purpurom ne oboji

I pijesak zacrveni

U nedogled

Posuta zvijezdama

Nût ih je posmatrala 

Samo su nebo 

I krila imali

Samo je noć carevala

Bogovima gospodarila

Izis je dječakov struk milovala

I zmiju među bedrima

Paučinu s usnulih kapaka 

Skidala

Noć je od plavičastog dodira

Plamtjela

U njenom pupku

Budio se dan

Budio se njen sin

Horus Râ

Čuvar Neba

I tajne nebeske

Noći je pucala posteljica

Nût

Dojilja i zaštitnica

Zanesena ih gledala

Zvijezdama poškropljena

NA POSTELJI PIJESKA

Voljela si drhtaj njen

Nijemi

I mir

Ljubav je svakako uspomena

Koju si već sad doticala

Oči su joj sklopljene bile

Iz njihove školjke dizao se drhtaj

Pa zar ljubav 

Tek uspomena nije

Koju si već tad doticala

Guske su ti donosili i strijele

Cvijeće perje i sokolove

Ti si željela da svučeš

Nepomičnu ženku

Na postelji od pijeska uspavanu

Dodirneš tajnu

Da klizne

Kao suza

Tiha i treptava poput nijemog vjetra

A ljubav zar nemoguće nije

Žena

Ogledalo tog

I dodir tek uspomena

Na sebe

Guske su ti donosili i strijele

Cvijeće perje i sokolove

A ljeto je bilo

Sfinga

I Bog

LIKOVI

MUHAMMAD ZAHIRUDDIN BABUR-ŠAH 


“U petak, prvog u mjesecu Safar, godine lunarne devetsto trideset druge, dok je Sunce bilo u Strijelcu, uputismo se prema Indiji. Pređosmo brežuljak Jiklanga i zaustavismo se u jednoj udolini na zapadnoj obali rijeke Dih-i Jakub”. Tako, poslije petogodišnjeg prekida, bilježi u svojim dnevnicima Zahiruddin Babur, vladar, osvajač  Herata, Faraha, Kandahara, Samarkanda, osnivač dinastije Baburida u Indiji i potomak Tamerlana i Džengiz Kana. 


Predjele voli više od ljudi.


« Indija nije prijatna zemlja. Narod nije lijep, ne posjeduje istančan ukus. Društveni život nije razvijen, ljudi se ne posjećuju. Nemaju ni duha, ni uma, ni obrazovanja, ni velikodušnosti ; njihovoj umjetnosti i djelima nedostaje sklad…. Nedostaju im lijepi konji, dobri psi, grožđe i dinje…. »


Babur jednako doživljava i bilje i ljude. Ne oprašta grubosti tijela i duha. 


Vino je njegov neumorni pratilac. Povremeno ga zamjenjuje opijumom, društvom mladih konjanika i lijepih žena. 


Babur je rob božanske želje. Uvjeren da su samo strast i ljubav u stanju da vode ratnika osvajača. 


Zaljubljen u vrtove, već za života određuje da mu grob bude cvijetnjak sa fontanom iz koje ističu četiri potoka na četiri strane : Bag-i vefâ.


Osjeća nježnost i poštovanje prema majci, opija se poezijom, drhti pred licem lijepoga dječaka. A iznad svega, zaljubljenik lijepog voli dinje: „Kako odustati od užitka i odagnati sjećanje na slast? …donesoše mi dinju. Razrezah je, probah i osjetih neviđeno uzbuđenje: jednostavno, zaplakah se.“


Da bi se oslobodio kandži sjećanja, Babur sve zapisuje. Ne uljepšava ono što vidi i doživljava, čak ni svoje slabosti. Pustolov nije uvijek lišen dubine.


On priznaje povremenu lakoumnost i pita se nisu li strasni uzleti tek naličje vjernosti. 


Prijatelji su za njega rijetkost. Postoje samo istomišljenici i ljudi od ukusa. I dodaje : « Bolje pametan neprijatelj, nego glup prijatelj ». 


« Lijepo tijelo je isto što i lijepa bašta i lijep krajolik. Kad sam je sreo, imala je pût od kadife, poput vina koje je silazilo niz grlo. Tijelo joj se uvijalo, sklupčavalo kao zmija, a onda opet odmotavalo i širilo. Koža joj se razapinjala i pretvarala u krila. Njene slabine čvrste kao sapi u konja, naličile na dva nabrekla glatka mjeseca; njene grudi dva vrela sunca, dva zdenca vatre njene ruke. Ta mirisna staza tijela postajala je tiho jezero, boje vina. I kao da sam ispijao glatkoću tijela, zaplićući svojim prstima njene. Razmeđe njenih nogu naličilo je na rastvoreni cvijet, a njegov sok kao iscijeđen iz najukusnije voćke ». 


Samo plemenita duša spoznaće predjele Ljepote. I ushićenja.  


Narod na vlasti tjera i plemenitog u blato. 


Pohlepa je ogledalo pogrdnog.  


Babur je vjerovao u plemenit soj, u svog sina. 


Krajem 1530. godine, njegov sin se teško razbolje u Sambhalu. Prenesoše ga u Agru, vodenim putem. Ljekari ne uspješe da ga izliječe. Tada Babur odluči da pokloni  Bogu svoj vlastiti život za život svog sina. Načinio je obred : tri puta je obišao  oko postelje bolesnog sina i izgovorio poput molitve riječi : ”Uzimam  na sebe tvoju bolest, ti živi, ja ću umrijeti!” Nešto kasnije, kad mu je sin već potpuno ozdravio, Babur umire. 


Bilo je to šestog džumada devetsto trideset sedme godine po Hidžri (ili dvadeset šestog decembra  1530 po miladi). 


Neki savremeni historiografi sumnjaju u autentičnost ove priče. Nepravično je ne povjerovati u to da Babur nije imao snage da udahne život onome kome ga je već jednom dao. 


Davao se mnogim uzbuđenjima i najzad predao vječnom Kraljevstvu. 


O ovome, Babur nije ostavio nikakvu bilješku u svom dnevniku. 


Njegova kćerka Gülbadan Begim opisala je živo pomenuti događaj u jednoj priči. Ne treba je shvatiti kao apokrifnu. 

RANA SANGA 

 
Zašto je Rana Sanga bio pobijeđen? 


Historija kaže da je njegova vojska brojala 201.000 ljudi, a Baburova samo 

12.000. 


Iako vladar Indije, Rana Sanga nije bio prefinjen. Na vlast nije došao putem nasljeđa nego sticajem okolnosti : njegov prethodnik se okružio glupanima, slabićima i ulizicama; kad umrije, nastadoše nemiri.  


Pobunjenici proturiše u narod krilatice o beskastinskom društvu, obećaše podjelu carskih blagodeti, organizovaše odrede za podjelu carskih posjeda, za izgradnju drumova i zbližavanje raznih indijskih jezičkih područja. Tako bogati postaše siromašni, a siromašni se obogatiše. 


U toj sveopštem metežu, pojavi se visoki, tamnoputi Rana Sanga iz pobunjeničke porodice izgladnjelih i zauze vlast bez velikih teškoća. 


Rana Sanga je bio naočit, ali nesiguran u sebe, pa se skrivao iza duge brade, brkova i turbana. 


Useli se Rana Sanga u carske dvore, okruži cvijećem, raskošnim biljem i savjetodavcima, a dozvoli i onima koji mu pomogoše da se dočepa vlasti da se usele u bogataške kuće. I obeća da će svi imati sve, da će malo raditi, a ugodno živjeti, sve dok je on živ. I ne samo saučesnicima buna, nego i njihovoj djeci, Rana Sanga osigura ugodan život i dobre čuvare da ih štite. Sam nije imao nasljednika, pa mu je bilo svejedno što će se carske blagajne isprazniti odmah poslije njegove smrti.  


Rana Sanga nauči brzo vještinu mačevanja i jahanja, i gotovo preko noći savlada  nekoliko stranih jezika. Imao je i umjetničke težnje. Tad u modi bijaše « igra sjenki ». Nabavi Rana Sanga najbolje učitelje ; vispren i bistar, izuči brzo zanat. Previdi ipak najvažnije : da se ne postaje umjetnik isto tako lako kao što se postaje tiranin ili vladalac, da je mnogo teže postati autor « igre sjenki » nego dočepati se bogatstva i moći. 


Pravio je Rana Sanga predstave na koje je dolazilo i mlado i staro. Specijalne službe su bdile da neko ne zijevne i brinule se da pljesak bude dug, « spontan »,  i snažan. Njegove predstave su trajajle sve duže, riječi se ponavljale i sve više naličile na litanije. Ali primjedbi nije bilo. Sam Rana Sanga je izjavljivao da mu nije stalo do uspjeha. Sve to čini u ime naroda i za narod, da bi se prosvjetio i veselio. 


Rana Sanga se ne zaustavi ni na ovome. Pored « igri sjenki » on poče i da piše. 


Nakon njegove smrti, pronađeni su njegovi rukopisi, zbirke priča koje nemaju nikakvih literarnih kvaliteta, ali koje svjedoče o bahatosti autora. On nije sublimirao užitak i polni čin kao što čine u Indiji, nego je pravio više popis svojih ljubavnih orgija, najčešće sa poslugom. 


Takav je bio, otprilike, javni život Rana Sangin. A kakva je bila njegova intima? 


Rana Sanga bijaše opsjednut ženskim spolovilom. (Njegove bilješke vrve od prostačkih izraza, nedoličnih njegovog statusa, ali u skladu sa njegovim sojem i porijeklom.) Rana Sanga nije pravio odbir, a nije znao ni šta stvarno znači voditi ljubav. Mislio je da je kao muškarac vredniji onaj koji « ima » više žena, sâm je bio moćniji u svojim očima što je više žena opkoračio. 


Ubrzo se pročulo da je Rana Sanga veliki zavodnik, ali niko ne reče da je i veliki ljubavnik. Žene zaljubljene u moćnike, počeše se utrkivati s kojom će biti barem dva puta. Jer Rana Sanga je činio to samo po jednom sa svakom. I ne samo to, privlačie su ga isključivo djevice. Ako je išta volio u životu koliko vlast, onda je to bio onaj časak kada je njegova ukrućena krv cijepala mlado meso, prije nego što bi potonuo i sam u djevičankim vodama. Imao je svečarski osjećaj pri tome da iz njega lije djevičanska krv, da je bol tog netaknutog bića njegova bol, da je on to nevinašce što gubi djevičanstvo. Njegova potreba za čistoćom, budući da je bio ratnik, miješala se nesvjesno sa potrebom za krvlju. Njegova najdraža muzika bila je uvertira pred zlatastom kapijom djevojčinog tijela. Osluškivao je njeno kratkorajno pulsiranje, a onda se gubio u bubnjavi jednog jedinog krika, koji se ispreplitao s njegovim i zaglušivao njegov ropac. 


Nesreća, pred samu katastrofu koju će izazvati Babur, desi se za Rana Sangu kad upozna Nilifer. Rana Sanga izgubi glavu. Sa tom ženom koja je imala najveće ljubavnike carstva, Rana Sanga doživi iste sladostrasti koje je doživljavao sa djevicama. Što je više tonuo u nju, to mu se sve više činilo da tone u djevicu. Mržnja i žudnja ga preplaviše, a onog dana kad mu Nilifer mirno i bestidno saopšti da mu više neće dolaziti, Rana Sangi se pričini da će predati dušu Bogu. Ne samo da su joj njegove « igre sjenki » bile beskrajno dosadne, nego je dovodila u pitanje i njegovu  muškost. 


Iz užasa i očajanja, Rana Sanga naredi svojim slugama da mu šalju dnevno po nekoliko djevica. To su bile najljepše djevojke carstva. Između susreta sa svakom od njih, Rana Sanga se zaključavao u svoje odaje i niko nije smio da ga uznemirava. Uzimao bi ogromno ogledalo, skidao pred njim, kao u hramu, šalvare, raskoračivao noge. Čučnuo bi i tako nepomičan satima mjerkao veličinu svojih mošnji, na koje je  Nilifer napravila aluziju. Istina, bile su veličine graha, ali on nikada nije vidio druge. Pipao ih je, milovao, drmusao….


 U jednom od takvih časova, naiđe Babur sa svojom malobrojnom vojskom i savlada brojnu vojsku Rana Sanginu. 

ŠAJBANI 

 
Šajbani bijaše jedna od glavnih smetnji Baburovim uspjesima. Babur ga je prezirao jer je bio podmitljiv i zao, utoliko više što nije lako dolazio do žena. Evo šta zgrozi Babura : 


 Zahra Begi Agha bijaše udovica čiji je sin, sultan Ali Mirza, vladao Samarkandom.  Nije mogla da dođe do muža. Kad sazna za Šajbanija, napisa mu pismo i obeća mu Samarkand ako je oženi. Šajbani odmah pristade. Oženi se i samo tu veče leže s njom. Zaposjede Samarkand i nikad više ne posjeti Zahra Begi Aghu. 


 Vele da kao gospodar Samarkanda zavede nekoliko robinja koje su voljele muškarce na vlasti. Šajbani ih odbacivaše već poslije prve noći provedene s njima. 
 
 Jednog dana, susrete Hamru, ženu jednog trgovca, koja se silno dosađivala. Imala je velike grudi i još veću zadnjicu. Nije se nikad prala, nego tako smrdljiva stavljaše po sebi mošus koji su joj nabavljali gradski špekulanti po specijalnim cijenama. Šajbanija obori s nogu otkriće te žene životinjskog mirisa. Satima ostajaše nepomičan i opijen, glave zagnjurene u njeno krilo. 


Jednog dana, opazi u njenoj sobi, dok joj je muž bio na putu, čudnu porcelansku  posudu. Otvori je i ugleda u njoj bjeličastu tečnost. 

· Šta je ovo ? - zapita je. 

Tražila je od njega da nagađa. Nije mogao pogoditi. Nakon dugog navaljivanja, ona mu priznade da je to sjeme muškaraca koje je upoznala i koje su joj poklanjali u znak zahvalnosti. Od njega, vladara Samarkanda, nije tražila taj poklon. 

Šajbani tad shvati još više čari te žene. Prepade se da ne izgubi potpuno glavu za njom i bez obzira na njen miris koji je volio, protjera i nju i trgovca iz zemlje. 


Urnu sa sjemenom baci u jezero. 


Mnogo godina nakon Šajbanijeve smrti, trgovčeva žena se vrati u Samarkand i okupa se po prvi put u životu : zaroni  u jezero u koje je Šajbani bacio njeno blago. 

KANBAR BI

Kanbar Bî je znao da se probudi ranom zorom, otvori prozor svoje sobe, pogleda u nebo i ponovi nekoliko puta uzastopce istu rečenicu : «Hvala ti Bože što si mi podario sreću ! »


 Od onog fatalnog trenutka, prošlo je nekoliko godina, a on još uvijek nije mogao da povjeruje da se baš njemu od tolikih ljudi u carstvu sreća osmjehnula. Slučajnost ili sudbina ? I je li ovo dvoje jedno isto ?, pitao se. Slučajno se rodio u malom mjestu blizu Crvene prerije, slučajno tu ima mnogo šume i divljači, neočekivano novi vladar Samarkanda Šajbani izabra baš tu šumu da u njoj lovi i nepredviđeno baš njega izabra da mu nahuškava divljač da bi je on najzad dotukao. 


Kanbar Bî je ozbiljno shvatao dužnost. Uostalom, i njegova fizionomija je odavala krajnje ozbiljnog čovjeka, a kao i svi ozbiljni ljudi, i on je bio smiješan. Zdepast rastom, tik iznas njegovih širokih obrva i malog čela, šiktao mu je žbun kose. Nije odavao nikakvu pamet, a ponajmanje nekog od duha, ali mu to nije bilo ni potrebno, jer je vjerovao da je u životu najvažnije imati sreće i znati polaskati pretpostavljenom.  



Vladar je njime bio veoma zadovoljan. Zahvaljujući Kanbar Bîu imao je uvijek dobar ulov i ugodan boravak u Crvenoj preriji. Vidjevši u njemu vjernog slugu, vladar ga unaprijedi i postavi na veoma značajno mjesto u Carskom divanu. Od tog časa, Kanbar Bî postade još važniji u vlastitim očima. Nije imao običaj da se šali i smije, a tad mu se učini da je smijeh uopšte nešto nedolično njegovog položaja. Njegove obrve kao da se još više navukoše i gotovo preklopiše jedna drugu. Bilo je neprijatno i pogledati ga. Iz njega je izbijao gusti mrak pun muklih gromova. 


Jednog dana, jedan od podanika mu ispriča šalu koja se rugala nekom namrštenom vladarevom sluzi. Kanbar Bî se poistovjeti sa ličnošću iz anegdote, beskrajno povrijeđen i posramljen. Odmah naredi da zatvore tu osobu i naredi doušnicima da dobro osluškuju sve šale u hamamima i kafanama. Čim postaše ozloglašene i nepoželjne, broj dojsetki se udvostruči. Narod postade očajan i sve šaljiviji u svom očajanju. Šale su nicale kao gljive poslije kiše, a u tamnici nije više bilo mjesta da primi šaljivdžije osuđene za verbalni delikt. 


Šajbaniju je bilo svejedno što čini Kanbar Bî, a ovaj posljednji nije ni u času pomislio da bi njegov gospodar mogao imati nešto protiv svega što je on radio sa ciljem da spasi, ne svoju, nego čast države. Jer humor nije nešto tako bezazleno kao što se misli, on je izraz neprijateljstva uvijenog u plašt takozvanog zdravog duha.



Kanbar Bî se zanimao samo za svoj poziv. Bio je ravnodušan prema ženskom rodu, iako je nalazio da je prirodno da čovjek na njegovom položaju ima ženu. Zato preko nekih rođaka nađe seljanku iz svog kraja i oženi se njome. Prva bračna noć bijaše i prvo ljubavno iskustvo za oboje. Kanbar Bî je izgledao kao da ga neko bičuje i kao da on nekog bičuje. Ličio je na razjarenu zvijer kojoj je podneseno pod nos parče sirovog mesa. Njegova žena povjerova da je to ljubav, i zajauka od boli, užasa i nesreće. Srećna okolnost bijaše što se oboma ljubavni čin ogadi i što više nikada ne poželješe da ponove taj doživljaj. 


Živio je tako Kanbar Bî, zadovoljan sobom i svojim uspjehom, i proživio bi vjerovatno još dugo godina, možda bi čak i naslijedio vladara, da događaji ne uzeše  drukčiji tok:


  Šajbaniju bijaše jednostavno da za vlastito zlodjelo optuži Kanbar Bîa: ”Kanbar Bî i Kepek Bî su krivi za ubistvo princa Ali Mirza-a”, izjavio je. I prije nego što bi Kanbar Bî mogao prepoznati izdaju, naredi da mu ga privedu u njegov dvor, do kojeg su vodila Tirkizna vrata, pa mu reče: 

- Čuo sam da si prepričavao neukusne šale na moj račun.

Kanbar Bî nije mogao povjerovati vlastitim ušima. On da čini tako nešto?! Tà dovoljno ga je pogledati pa da svakom bude jasno koliko prezire šalu ! 

- Tvoj izgled nije ništa drugo nego maska iza koje se krije prava ličnost. Zato ćeš biti kažnjen, izjavi hladnokrvno Šajbani. 


 I kazni Kanbar Bîa većom kaznom od svake kojom bi Kanbar Bî kažnjavao, poslavši ga na vješala. 

KEPEK BI 

 Kepek Bî je bio manje ambiciozan od svog rođaka Kanbar Bîa. Na njega Kanbar Bî nije ni obraćao pažnju, niti mu je pomagao bilo čime da zauzme njegovo mjesto u Crvenoj preriji nakon što ga je sultan imenovao za službenika Carskog divana. Da bi došao na to mjesto, Kepek Bîu je pomoglo sâmo ime koje je nosio. Šajbani je imao povjerenja u tu porodicu, smatrajući da su dobri nahuškivači divljači, prilično tupave osobe, ali dobri čuvari carstva kao i većina ljudi iz unutrašnjosti što sanja o uspjehu u prijestonici. 


 Kepek Bî je bio prostodušan čovjek i veoma se plašio svog namrštenog rođaka, naročito od kako je ovaj bio unaprijeđen u novo zvanje. Imao je zle slutnje. 


 Zato je svaku noć, prije spavanja, sumanuto ponavljao jedno isto : 

- Šta oni hoće? Ja sam veći podanik od njih. Pogledaj samo gdje ja živim, a carski sam nahuškivač u Crvenoj preriji! Nemam nikakve nagrade za ovo što radim !  Sve to činim iz rodoljublja ! 

Vjerovao je da i zidovi imaju uši i da će njegov rođak svakako imati sluha za njegovu skromnost, kao i za njegovu odanost vlastima.


Njegovoj ženi bijaše već dozlogrdilo to litanisanje. 


- Poludjeću od te tvoje priče, urlikala je. Ko su ti “oni”, šta ti je, kome to pričaš i prijetiš ? Umjesto da me opkoračiš kao svaki normalan muškarac ženu, ti se zaklinješ zidovima u vjernost ! 

 Kepek Bî je bio na lovištu po čitav dan, bez obzira da li je tu bio vladar ili ne. Naveče je dolazio kući kasno, odmah išao u krevet i ponavljao umjesto uspavanke svoje uobičajene «zakletve», zapostavivši potpuno bračne dužnosti. Od tog čudnog straha, Kepek Bî onemoća sasvim kao muškarac. 


Žena je siktala, prijetila da će naći ljubavnika jer je mlada i poželjna, a on se sve manje zanimao za to što ona zbori i bio sve više obuzet svojim strahom. 


 Žena već poče da smišlja kako da mu kane neopaženo u hranu otrov, kad dođoše usred noći carski izaslanici i odvedoše joj muža. Kepek Bî bijaše osuđen zajedno sa svojim rođakom za ubistvo princa Ali Mirza-a. 

SVIRAČ U NEJ
 
Te godine, kad se desio sukob između sultana Ali Mirza-a i Muhammada Mazida Turhana, Babur je sjetan. Misli često na dječaka iz Samarkanda, često šeće sam vrtovima i recituje poeziju. 


 Priređuje i svečanosti u dvoru, na koje poziva najveće muzičare carstva i najbolje plesače. U to vrijeme, među muzičarima se pročuo neki derviš, osuđen od svog bratstva, koji je svirao u nej. Babur odluči da ga pozove na dvor na jednu od gozbi. I dođe svirač na gozbu na kojoj je bilo najboljih dinja, najboljeg grožđa i vina od najbolje berbe. 


 Babur je među svilenim jastucima pušio opijum, gledajući plesove i ležeći milovao nehajno pohotno tijelo crnokose ljepotice. Iza ponoći, dođe red i na muzičara. Svijeće su treperile, kao da su i same natopljene požudom kojom je odisala odaja. U dnu, kraj vrata, ukaza se jedna bijelo-plavičasta brada koja krenu laganim hodom prema prozorima kraj kojih je bio Babur. Priđe i duboko se pokloni, ostavši u tom položaju sve dok mu Babur ne naredi da se uspravi. On tad podiže ruke prema nebu izgovorivši stihove koje je vladar najviše volio :

· “O, moje srce, ti si to što me zarobi i što me dovede u ovo stanje.”

- A gdje ti je nej? , upita ga Babur.


- Za tebe sam, Presvijetli, odabrao noćas takvu svirku kakvu ni nebo ni zemlja nisu nikada čuli, i sa tvojim dopuštenjem ću je izvesti. 


Po prirodi neobično radoznao, Babur pristade, još uvijek ne znajući o čemu se radi. 

- Obećaj mi da ćeš narediti stražarima da se ne miču dok moja muzika bude trajala i svojim podanicima da pokorno slušaju, a ti sam, vladaru, obećaj da ćeš me čuti do kraja, ma kako ti se moja svirka učini čudnom. 

I Babur pristade. 

Svirač se još jednom pokloni, izgovori iste stihove, pa reče:

- Dozvoli mi, o Vladaru, da skinem odjeću što me steže. Kako mu i to Babur odobri, on skinu košulju i osta gotovo nagog tijela posutog mekanim maljama. Baburu se učini sad još ljepšim, još dostojanstvenijeg držanja. Svirač pruži ruku prema vladaru, nježno, i gracioznim prstima pređe preko njegovih usana koje se ovlažiše. Zatim svojim prstima ovlaži roskaste usne mlade žene što je ležala kraj Babura. Babur je bio opčinjen. Usta ljepotice se raskriliše kao latice ruže, kao da se bezbroj usana otvariše jedna za drugom, vlažeći se i bojeći se sve više u crveno. Njeni skuti su se istovremeno širili, a glava zabacivala unazad, dok najzad ne klonu. 

Svirač pređe rukom preko Baburovih očiju, a njegova usta se opet lagano rastvoriše, spremna da progutaju prste čarobnjaka. 


Dvorac je bio obavijen crvenkastim mrakom od titravih svijeća; nebo oko dvorca ljubičasto-crvenih boja plamtjelo je kao zapaljeno sviračevim prstima. 


Svirač pruži ruku i podiže obeznanjenu ljepoticu. Uspravi je. Jednom rukom joj je milovao lice, drugom driješio haljine i kidao bisere s golog vrata. Odjeća joj  kliznu niz tijelo i ona osta naga, kao poškropljena nebeskim bojama, i sama ogledalo boja koje su se smjenjivale na nebu. 


 Svirač je lagano, u potpunoj tišini spusti na jastuke, podupre jastucima njena leđa i ona izvi tijelo kao labud što izvija vrat dok plovi jezerima. Zatim joj razmače koljena i, kleknuvši, zaroni glavu među njene slabine. 


 Baburu se činilo da trne od uzbuđenja. 


« O, srce, prošapta Babur, ne dozvoli da postanemo tvoji robovi jer robovi smo samo jednoga i samo njemu ćemo se moliti ! »


U tom času, začu se muzika, lijepa kakvu nikad nije čuo. Svirač je izvlačio najmilozvučnije melodije iz djevojčine utrobe. Njeno tijelo je bilo njegov nej. Ta savaotska svirka miješala se sa gotovo nečujnim djevojčinim jecajima, njene grudi su se nadimale, a tijelo talasalo, dok je sviračev jezik ulazio sve dublje, i sve ljepše svirala frula ženine utrobe. 


Dok je Babur trnuo zbunjen i omađijan prizorom, nebo porumeni još više, potom se zamrači, oblaci počeše da se gužvaju iznad dvorca, a onda se zaoriše gromovi nad gradom. Krici slasti potonuše kao sunce za talasasta brda, nestaše u grmljavini….


 Babur se prenu. Pređe rukama preko lica kao da se umiva. Boje su se smjenjivale iznad njegove glave, nebo se žarilo od varnica. Njegova odaja je bila pusta. 


Gdje je nestala muzika ? Svirač i djevojka-nej ? 


Svile su klizile pod njegovim tijelom i mijenjale se boje neba. 


« Jesam li isplivao iz sna, ili tonem u njega ? » - pomisli on, i opet sklopi oči. 

UBEJDULLAH AHRAR

Babur je malo ljudi priznavao za učitelje. Jedan od takvih je bio Ubejdullah Ahrar, koji mu je otkrio tajnu o tajni, i učio ga da su ljudske grudi centar osjećanja. Srce – kalb -  skriva u sebi još jedno srce – fuad - , u kome je tajna, u tajni je tajna tajne, u tom skriveno, u njem još skrivenije i crna tačka – Suveydâ u kojoj sufi nalazi Boga. 


 O životu Ubejdullaha Ahrara ne zna se mnogo. Poznata su, pak, njegova učenja o ljubavi kao i njegove sklonosti prema poeziji. 


Babur sanja o pobjedi nad Samarkandom. Ahrar ne pridaje važnost vladarevim ratničkim vještinama. Smrt je po njemu jedini čovjekov cilj. A «smrt prije smrti postoji » : smrt za života koju omogućuje svako ljubavno spajanje ; ljubavni čin ravan je umiranju. Carstvo ništavila je jedina stvarnost. Jedina vječnost. Sve krune pobjeda pred tim saznanjem se ruše. Pred nerazotkrivenom tajnom. Carstvo ništavila je nedostižno i nevidljivo ljudskim čulima – vaseljena koja nas okružuje sa svojim svjetlima i mrakovima u njoj, to su svjetlosti i mrakovi u nama. Ništavilo je smrt.  Smrt tajna, ogledalo Božije. Sve ostalo je tek odsjaj. Čemu onda osvajanja ?  


I mada ravnodušan prema ovom svijetu i ljudima, Ahrar osjeća izuzetno poštovanje prema Baburu. Oboje dijele isto ubjeđenje : Ovaj svijet je samo prolazan san. 


« Kad umrem i kad krenete za mojim kovčegom prema mom grobu, ne mislite da se od svijeta i svjetlosti rastajem. Samo vječnoj ljubavi odlazim, gdje se vječno zbogom u vječno volim pretvara. Jer grob je tek veo iza koga se lice beskonačnog krije. U njegovim baštama i pod njegovim plavetnilom, pod očima njegovih oblaka moja je kolijevka, njegove raspupale usne, moji dvori; tu ćemo vladati, skupa sa smirajem, u jedinom stvarnom, neprolaznom snu. Biću noć i poklonik noći, i o suncu ću pjevati, a vječni plamen biće mi dom ». Tako je, tik pred smrt, mislio Ubejdullah Ahrar. Njegov najdraži stih bio je stih Mevlana Džalaluddina Rumija : «Noć u kojoj umrem biće poput noći nevjeste (şebi aruz), noć potpunog ispunjenja i ljubavnog spajanja ». Kao i druge sufije, i on slavi noć umiranja Mevlane kao nevjestinu noć. 


 Prolazeći jednog jutra sukom, čuo je kovače kako kuju bakar. Taj ritam ga podsjeti na udaraljke za vrijeme rituala, zikra, za vrijeme kog mistici nalaze Vječnost i spajaju se s njom. I on poče da šapuće u tom ritmu imena Vječnoga, podigavši jednu ruku prema nebu, a drugu spustivši na srce; okretao se zanesen čitav dan. Uveče, kada su se ulične svjetiljke upalile i zamandalila vrata dućana, nastavio je da se okreće u istom ritmu, slušajući nebesku muziku koju mu je u dušu sipao bubanj  nakovnja. 


 Ujutro su ga našli mrtvog. 

OBEZ 

 Bijaše plašljiv (što i nije naročita opaska kad se radi o muškarcu). Njegova slabost se ispoljavala u nekontrolianim pokretima ruku i žustrim koracima. Obez je volio žene, ali nijednu ženu. Ženama se dopadao na prvi pogled jer su one često opčinjene stasom, bademastim očima, dugačkim prstima i čulnim usnama. Obez je imao sve to. A ipak, i ona najzanesenija bi ga ubrzo napustila. Suviše je uživao u bujici vlastitih riječi, a žene su nalazile da pretjerana priča uništava čulnost. Umjesto napudranih riječi, tražile su milovanje. Da li iz straha da se ne obruka, ili zbog čedne stidljivosti, satima bi im tumačio njihove ličnosti, dok ne bi potpuno klonule. Tad bi na tako ošamućene skakao i uvlačio se duboko u njihova tijela. 


 To što je Obez volio da priča i što nije volio da sluša bilo je razumljivo: bijaše  hodža. I čudno, poslije dugog pripovijedanja nije ga zamaralo da opet sve – i - sva raščlanjuje svojim punomasnim i pohotnim prilježnicama koje je namamljivao govoreći im da će ih podučiti jezicima i da su jezici potrebni da bi se razlikovao Iblis od Meleka. Mlade žene su pristajale zbog njegovih čarobnih obrva i blagog pogleda. Svejedno im je bilo za Iblisa i za Meleke, ali su se varale misleći da je i njemu svejedno. Obez bi počeo priču od najprostije stvari, a vlastite riječi bi ga odnosile do samih nebesa. Rekao bi : “Sreo sam djevu koja je imala na vratu prelijepu ogrlicu…”  Nikad, međutim, ne bi stigao da završi priču, jer bi ga niska vlastitih slika zavela, pa bi ispredao najprije o tome zašto žene treba da zamotavaju glavu:  jer su se anđeli, kad su sišli s neba, zapleli u žensku kosu, a onda govorio o ljepoti vlasi; priču bi nastavljao o ženskim očima i tumačio kakav treba da bude ženski pogled: stidljiv i zavodljiv istovremeno. Poslije dugog tumačenja o trepavicama, nosu i obrazima,  govorio bi o usnama, zubima, značenju rupice na bradi i borama oko usana po kojima se može vidjeti smije li se žena iskreno ili ne. Uplitao je beskonačni vijenac riječi. Dok bi “sišao” do vrata, onâ, što ga je u početku pomno slušala, već je spavala na njegovim jastucima ukrašenim svilenim kerama. 


 A onda jednog dana susrete Kandah Zade i zaljubi se u nju. Kandah Zade je voljela da priča više od njega, i uspješnije od njega. Čim bi počeo svoju dugu tiradu  o obrvama, Kandah Zade bi nastavila, a tek što bi prešao na trepavice i pogled, Kandah Zade bi izrekla o tome svoje mišljenje, začinivši ga primjerima iz poezije i vlastitim poetičnim slikama. Obez je gubio dah. Gušio se. Najprije bijaše kao začaran, a zatim, malo pomalo, poče da joj zavidi i da je mrzi. Priču o obrvama on bi i podnio, možda, da ona nije vezla i o ljubavi, sa strašću, podatnošću, bestidno. Kandah je bila jedina žena koja se usuđivala da traži od njega da je prvo miluje i ljubi, a onda da uđe u njeno tijelo. Zahtijevala je da joj miluje oči i da joj istovremeno ljubi pupak, pa da joj miluje pupak i da joj ljubi oči; potom da joj ljubi grudi i da joj zavuče ruku kroz nekoliko učkura do skrivenih dijelova i miluje ih. Obezu bi teško polazilo za rukom da sve to izvede i nađe tajnovitu tačku na koju ga je mamila. I dugo mu je trebalo da donekle savlada zanat. Kandah je uzdisala, kašljucala, neumorno otvarala i zatvarala usta, i sve vrijeme držala oči širom otvorene; a onda bi zajecala…. I rekla: “Divno je kako držiš čitavo moje biće u jednom jedinom prstu!” 


 Kad po to drugi put ču, Obez pobjesni. Tresao se čitavu noć, ne mogavši da zaspi.  Nije ni sâm znao zašto ga sve to uznemiri, otkud ga snađe takva nesreća, šta se desi s onim starim Obezom koji uspavljivaše tolike ljepotice. Ode u krčmu i osta do zore pijući. Sve to ponovi više puta uzastopno. Ispijao je čašu za čašom i iza svakog gutljaja nekog proklinjao. Ljudi su se prvo smijali, a onda se naglo uozbiljili. Obez je išao dotle da mu je i sam Bog bio kriv za njegovu nesreću. Kleo je vladare, pljuvao nebesa, Istinu, i napokon izrekao nešto što će ga koštati života: “Bog nije jedan, On nije najveći; On je samo lijep”. 


 Doušnici se odmah počeše utrkivati ko će prvi da ga oda. Pošto ne razumješe gotovo ništa, nadopletoše niz izjava koje pripisaše Obezu, stvorivši od njega čovjeka  opasnog  po zemlju i narod. Uz to ga načiniše vrsnim poznavaocem neprijatelja. 

 
 “Njega treba propitati o svemu”, rekoše visoke ličnosti, a onda ćemo učiniti š njim ono što  treba učiniti”. 


I kao što je poznato, Obeza propitivaše. Na propitivanje bijahu pozvani i mnogi stručnjaci za promatranje. Jedni su pitali, drugi zapisivali, a treći promatrali kako mu se skupljaju oči dok govori i kako mu se otvaraju usne, pa su na osnovu toga donosili važne zaključke o neprijatelju.  


 Obez je i njima kazivao o ženskim obrvama i ženskom pogledu koji treba da bude istovremeno stidljiv i zavodljiv. Nisu to htjeli!  Pitali su ga za neprijatelja. Ali Obez nije odustajao od svoje priče. Nalazili su da ih zamajava, a on je ostajao pri svom. Na sva pitanja o neprijatelju, odgovarao je pričom o ženi. A onda se dosjeti. Prihvati igru i poče da izmišlja. Izveze čitavu pripovijest o sedam tajnih zvijezda i dvadeset neprijatelja, imenujuću svakog ponaosob. Zapisivači su zapisivali, Obez pričao i pričao. Zapisivači su se smjenjivali, a Obez vezao priču. Ono što su zapisivači zapisivali, prepisivači su prepisivali. 


 I danas postoji mnoštvo mnogotomskih rukopisa po čitavoj Aziji o Obezovim tumačenjima neprijatelja. Te knjige proglasiše učenjaci važnim dokumentima i kodeksom shvatanja neprijatelja. 


Ali niko ne objasni poznatu Obezovu izreku:”On je samo lijep ! ”

  GAUTHAMA  

Nije neobično što se Gauthama našao u vidokrugu Babur Šaha. Gauthamina shvatanja uticala su i na Babura, i na njegove potomke. Poznata je stoljetna razmjena snoviđenja naroda Azije. 


 Gauthama je izabrao smokvu da u njenom hladu omiriše strast, i prezre je. Sve je počelo, ne od pobune protiv brahmanizma, nego od jedne Brahmanke. 


 Dok je jednom sjedio pod smokvom i meditirao o sladostrašću kao krajnjem vidu patnje, naiđe Brahmanka s pregrštom prljavog rublja u naručju. Išla je na rijeku da ga opere. 

· Na kog misliš ? - upita ga. 

· Na tebe, - odgovori  Gauthama i zaista ne slaga. 

Poznavao je odavno tu tridesetogodišnju ženu. Nikad o njoj ranije nije razmišljao, a obratio joj se jednom u životu prije više godina kad je prolazio  kraj  njenog cvijetnjaka : 

- Oh, kako je to žalosno! - reče joj. -Ti si nekad bila tako lijepa, a sad si tako poružnjala i ostarjela! 


Veoma mlada žena i ne trepnu. 

· Zavodiš me ? - upita, na što on odrešito zaniječe i ode dalje. 

Godine prođoše. Sjedeći tog dana pod smokvom, shvati da razmišlja o njoj od kako se prije nekog vremena zbližila s njegovim Prijateljem. Pa joj reče :
· Kako si lijepa i mlada!  

I on, pred kojim su stajale tolike predstave i razmišljanja o svijetu i zvijezdama, a iza kog su ostala tolika sladostrašća, pođe kao začaran, ne znajući da li je zaveden ženom ili Prijateljem. U njenom raskriljenom tijelu prepozna mnoge djevice i brojne bludnice koje mu rastvarahu svoje baršunaste ili hrapave udove. Od mislioca  zagledanog u bogove i u karmu, Gauthama se u trenu savaotskog spajanja pretvori u najliričnijeg pjesnika i spjeva odu svim nerotkinjama, tim znakovima božanskih ushićenja. U časovima dok je bio odvojen od nje, dodirivaše svoje nabreklo meso, zapijevajući i dalje kratke i strasne stihove Brahmankinim sokovima, prizivajući u sjećanju tu huriju i duboki mrak među njenim nogama. Ponavljao je riječi koje je i ranije izgovarao, a koje mu se sad učiniše svježe i djevičanske. Gauthama je letio u svojoj opčinjenosti, sve više, kao da nema kraja svetačkom uspeću izazvanom treptajem njenih očiju, spužvastim pulsiranjem, slasnim grcajima. Oči mu bijahu sklopljene, sve do jednom, dok je ne odvede u kuću Prijatelja. Tad, poloveći njeno tijelo, otvorenih očiju ugleda bezmjernu vatru. Ustuknu. I shvati da je izvor životnosti strast, a da strast vodi patnji i uništenju. Gauthama prezre ovozemaljske slasti. 


Prijatelj se pojavi i zateče ih u zagrljaju, sâm osjećajući nešto između mržnje, želje za njihovim tijelima i boli koja učini da mu klija sjeme u trbuhu. Gauthama osjeti tad neizmjernu nježnost prema Prijatelju, a zauvijek omrznu Brahmanku, njenu podatnost, nevjernost, nepokornost mužu i zapostavljanje bračnih dužnosti. Time se potpuno okrenu protiv brahmanizma. 


Ponovo sjede pod drvo, oslobođen i očišćen želje, odreče se svog Ja. 


Naiđoše prijatelji, odavno već zavidni njegovim uspjesima kod Brahmanki. On ih pozva, i oni mu se pridružiše. I poče Gauthama dugu pripovijest o lancu otjelovljenja, o sladostrašću i patnji, priču koja će trajati stoljećima. 

A Brahmanka ostade uz muža, lovca na slonice, sanjareći samo o jednom : Šivi i njegovom šestorukom zagrljaju. 

 HANZAN 


Hanzan bijaše od onih žena koje poput noći bude skrivene znake bolesti kod muškarca. Bivali su uz nju uzjogunjeni, usplahireni. 


Robinja je iz Samarkanda. Pripadala je velikom haremu Muhammada Zahiruddina Babur Šaha. Babur je osvoji gotovo istovremeno kad i Samarkand. Znao je često reći da ta putena žena ima u sebi nešto od plavičasto-zelene boje samarkandskih džamija. Vladar i moćnik imao je pravo da uporedi ljepotu jedne robinje sa božijim hramom. 

Ugledao ju je na jednom trgu. Crna kosa joj je padala do ispod struka, a grudi je otkrivao veliki izrez na košulji. Baburove oči se prikovaše u tu meku pukotinu gdje su joj se dojke spajale. Poželi odmah da spusti tu svoju glavu, sklopi oči i umre na tom sastavu svilene kože. 


Plati skupo i odvede je u harem. Tamo postade vladareva miljenica i izazva zavist ostalih žena. Prkosna, ali ne i lišena blagorodnosti, bijaše samo iz prezira učtiva sa suparnicama. 

Babur je u to vrijeme već tri puta oženjen. Zanemarivao je svoje žene zbog nje, Hanzan. Dolazio joj je često, donoseći opijum i travu. Znali su dugo na njegovom  krevetu od mekih dušeka i svila uživati dvostruke slasti – slasti ljubavnog dodira i opijuma. 


Babur ne bi mnogo zborio. Ponekad, obuzet sjetom ili uznemiren njenom šutnjom, uzimao bi  je s obje ruke i drmusao, preklinjući je da kaže barem jednu riječ, nazivajući je  čak i pogrdnim imenima. Hanzan je šutjela. Znala je da će nakon toga dodir njegovih prstiju biti još mekši. 


Bijes bi ga ubrzo napustio pred njenom glatkom putenosti. Blistavi spoj dojki izazivao mu je laganu nesvjesticu, tu su se svjetlucale graške znoja njenog glatkog tijela obuzetog požudom. Njene dojke su se spajale i onda kad su bile oslobođene haljina i, nabrekle, uzdizale se visoko, gotovo proždirući vladarevu zagnjurenu glavu. U tim časovima bi joj znao blago reći da ga podsjeća na njegovu majku. 


Jedne noći, poslije teškog pohoda, Babur stiže u harem i pozva Hanzan sebi :

· Bićeš mi žena ! - naredi. 

Ona spusti pogled i skinu odjeću sa sebe.  





x x x x


Babur ode u nova osvajanja. Kad se vrati, nije više bilo Hanzan. Rekoše mu da je pobjegla s pjesnikom. Tugovao je tri dana i tri noći. Ne treba se svetiti bezočnosti, a ljubav je uvijek takva, pomisli. I tek tad se zapravo upita za Hanzaninu ljubav. 

 PJESNIK

 Njegova slika je obična i prepoznatljiva ; gotovo se ne razlikuje od pjesnika svih vremena : visok, naočit, bujne loknave kose i mrkih očiju, volio je ritam, muziku, igru. Plešući, gledao je sebi među noge. Volio je da se pokazuje na javnim trgovima i u krčmama. Volio je priču i mitove. Slušao pomno hod deva i ovladao aruz-metrom. Znao je lijepo da rimuje i reda slike, upotrebljavajući provjerene i cijenjene poetske simbole. Volio je čaroliju i jurio za njom. 


Prezirao je glupe, ismijavao neznalice. Iako pjesnik, pribojavao se osjećajnosti.  


Priča se da je bilo na stotine mladih žena željnih udaje, zaljubljenih u njega, što je uneseno i u sidžile pokrajinskog kadije. Govori se i to da su žene padale pred njim obeznanjene, ostajući ubrzo kasnije, nakon što bi ih napustio, obeščašćene i ucviljene. 

Sva ta govorenja bila su utoliko čudnija što Pjesnika nikad niko nije viđao u društvu neke žene, nego povazdan i po svu noć u čaršiji, u krčmama i na sjedeljkama sa muškarcima. Sa njima je pio i ukazivao im beskrajnu pažnju, a prijatelji, znajući za njegove podvige, natjecaše se ko će mu reći ljepšu riječ, ko će mu više polaskati, unoseći mu se u lice ili šaputajući mu u kutu krčme nešto na uho, ne bi li se i sami tako zarazili njegovim čarima i postali čuveni mužjaci. 


Pjesnik od skladanja stihova nije imao vremena da razmišlja o životu i ljudima. Nije se čak ni osvrtao na tuđu sreću, bol, dušu, dovoljno  je bilo da je o tome pisao. 


 Govorio je da ne voli vlast, ali mu je godila družba sa poružnim vezirovim kćerima. Njegove izabranice bile su najčešće beskrvne, teško uočljive, mahom došljakinje koje su sanjarile o uspjehu i sreći u velikom gradu i o tome da postanu slavne trbušne plesačice. 


Pjesnik nije volio da se pere. Mislio je da je to jedan od razloga njegovog uspjeha kao pjesnika i mužjaka. Za osvajanje bi mu obično trebalo samo nekoliko riječi i nekoliko trenutaka, ali za sticanje sigurnosti u potpuni uspjeh, dva do tri dana. U tom periodu je bio spreman da mjesec s neba pokloni ženi, da je obaspe zvijezdama, a umjesto cvijeća da joj pokloni buket probeharalih krošnji i sve mirise svijeta. 


 Za Hanzan je odavno čuo. Znao je da je šahova najomiljenija prilježnica.  Opazio ju je više puta kako šeće u dvorskim vrtovima, dok je odlazio vladaru da mu recituje stihove. Bila je i suviše lijepa i namirisana za njega, sviklog na žene žestokog sirovog mirisa. 


 Jednog dana, kad je opet susrete, zaustavi se i iznenada progovori s njom. Istog časa se zavedoše ga njen glas, oči, usne, kosa, njeno kazivanje. U svakoj njenoj i najobičnijoj riječi pronađe vrelo mudrosti, znanja, osjećajnosti. Umisli sebi da se nikad ljepše nije ni u jednoj ženi ogledao, i da je to što naglo zavoli njegov vlastiti lik. 

Svraćao je više puta u carske vrtove i susretao se s njom, sve smjeliji u izjavama, govoreći joj da bi silno želio da i ona njega upozna, ali na nekom drugom mjestu gdje bi bio opušten, onaj pravi. Najzad joj ponudi da uzjaše njegovog konja i da pođu u neki susjedni grad. Kao što je poznato, i Hanzani se pričini istinska ljubav, pa odmah napusti šaha i odjaha s Pjesnikom. 


 Neizmjerna želja ih zaustavi na jednoj mirisnoj livadi. Od nestrpljenja, Pjesnik ne mogaše ni da poljubi Hanzan i odmah, pod drvetom, poželje da utone u kâdove njene kože. Cvrkutao je poput slavuja o njenoj ljepoti, cijukao o svojoj ljubavi, o vječnoj strasti koju će osjećati, o trokutastoj šupljini pri vrhu njenih nogu, koju imaju samo djevojčice neoblikovanih tijela, govorio joj je o čaroliji koju je izazvala, o tome da ne želi da je ikad izgubi jer ju je jedva pronašao, kazivao da je nesvjesno voli već godinama, čudeći se glasno kako je ranije nije prepoznao sa svim njenim čarima. Opijao se vlastitim riječima, lijući slasti u njene uši, u njen trbuh. Okretao se i okretao je na sebi. Imao je osjećaj da je krilata plesačica koja leprša nad njim, gipka zmija što se uvija i pleše na fakirovoj fruli, paunica što ga pokriva skupocjenim perjem, dok leži nepomičan i začaran. Prosipao je u nju svoje bezbrojne živote, ponosan na svoju bjeličastu tečnost koja je nesebično lila iz njega. Hanzan je osjećala žeđ, a on se uvlačio sve dublje i dublje u njeno tijelo i ponavljao: “Evo ti, evo ti!”


Njihov ljubavni ples potraja nekoliko dana i nekoliko neprospavanih noći. Što se više uvlačio u nju, to je više otkrivao čari njenih skrivenih prostranstava. A onda im ponestade hrane i dukata, pa Hanzan ode u susjedno selo do svoje rodbine da nabavi što im je potrebno. Pjesnik ostade sam, sanjajući njenu glatku put, izgovarajući njeno ime kao molitvu, šapućući pjesme njenim gležnjevima, prstima, pupku. A onda, iscprljen prizivanjem njene slike, ode u kafanu i prosu svu svoju žudnju na jednoj prolaznici. Taj novi susret mu se učini kao san, kao odmor, kao konačište. Poželi opet, i opet. Poslije nekoliko dana se probudi i uvidje da Hanzan nije čarolija, nego obična ženka kao i ostale. 


Kad se Hanzan vrati, njegovo ubjeđenje se potvrdi. Poče ga pritiskati Hanzanina želja za njim. One iste riječi koje je izgovarala, a koje su mu naličile na drago kamenje, sad se pretvoriše u rastegljivu ilovaču, glib. Bila je nepodnošljivo nezasita u milovanjima, tražila je još i još riječi. 


 Jedno vrijeme se kolebao u svom osjećanju, a zatim konačno uteče. Odjaha pravo veziru, preletjevši na konju široku rijeku, kleknu pred njim i zamoli da mu dâ za ženu svoju ružnu kćer velikog nosa. Za uzvrat, obeća da će mu pjevati ode cijelog života. 


Hanzan je plakala tri dana i tri noći, a četvrtog dana susrete novog pjesnika i odjaha na njegovom konju. 

NEIMAR


Neimara je primijetila Princeza na trgu Sedam zvijezda, kraj Vrata Skretnica. Risao je arabeske. Njegov dubok pogled, koji kao da je izvirivao ispod pognute glave, očara na mjestu princezu, pa naredi slugama da ga dovedu u njene dvore. Izabra za njega najsvjetliju sobu što gleda na probeharalo drveće i baštensko cvijeće, na šarene ptice, pripitomljene vjeverice i gazele, i reče mu da od sada može u miru risati pored nje, njegove gospodarice. Zaželjela je da neimar, čarobne ruke i vijugavih arabeski, ostane vječno kraj nje. To je jedino što je možda još željela da „proživi“ do kraja života, a bila je ubijeđena da će to polaskati i neimaru. 

Samo je ona imala pravo da uđe u odaje koje mu je podarila. Ah, kako bi rado od njega napravila, ne samo muža da nije postala sultanija, nego i svoj đerdan kojim bi krasila grudi, i bilezik kojim bi mahala umjesto maramice, i amajliju koju bi nosila gdje god da krene! Zbog njega bi se odrekla i carstva i nasljedstva, samo da zauvijek bude njena sjenka. Njegov baršunasti glas, njegov pogled pomalo preplašenog srndaća, njegova bedra što su skrivala neviđena blaga, izazivali su vrtoglavicu kod princeze svaki put kad bi ga primila na svoje svile, među svoje skute. On je izgledao krotak, dok su njegove arabeske u njenim očima postajale sve više čarolija, iskočile iz bajke. 


Princezino lice govorilo je o raskošnoj, prohujaloj ljepoti. Ova nekadašnja slavna trbušna plesačica, koju je otkrio Babur, na istom trgu kao i ona neimara, i napravio od nje jednu od svojih legalnih žena, bila je sve sigurnija da je njen nekadašnji sjaj dovoljan zalog za umjetnika da zauvijek postane nešto poput njenog jastuka, učkura na njenim haljinama, i vezene čipke oko njenog ogrtača. 


Jedne zvjezdane noći, princeza upade nenajavljena u odaje u kojima je neimar risao i pričini joj se da je on previše zamišljen. Isti osjećaj se ponovi i sutradan. Zagleda se princeza u umjetnika, i postade sigurna da on to sanjari o ljubavi s drugim ženama, da ga u njenom odsustvu opsjedaju džini i pohode hurije. Mada zašla u dob, s pogledom od zvjezdane prašine i darom iskusnog ukrotitelja podivljalih bikova, Princeza je zadržala žar ljubomorne Ksantipe anđeoskog osmijeha. Zar ga nije pokupila na trgu, otela od drugih žena što su oko njega izvodile iste zmijske pokrete, uvrtale se i uvijale u plesu kao onomad i ona? Bila je sigurna da ga je ukrotila svojim blagim pogledom iza koga fijuču smrtonosni bičevi i šiklja otrovna tinta strahobalnog zmaja. Ona mu je dala u ruke najljepše kičice i boje, smjestila ga u najljepše odaje na dvoru, a on da joj tako uzvraća? ! 


Zato baci princeza umjetnika u tamnicu, u kuli. Dopusti mu ipak da nastavi da slika i sam sebi spravlja jela. Samo je ona imala pristup u tu tijesnu odaju na vrhu kule, u koju kao da se penjala dužinom vječnosti, uskim spiralnim stepeništem, - izbrojila je da ih ima trista dvadeset  - da bi ga podarila svojim prisustvom i mirisnim grudima koje je podmetala pod neimarovu bradu, dok se naginjala da razgleda  njegova umijeća. 


Zagleda se princeza jednom podrobnije u njegove arabeske, i primijeti da se  iza Tâ i Bâ, Dâl i Kef kriju noge i međunožja brojnih hurija. Zateče princeza neimara kako sanjari i dok kuha, i bî ubijeđena da misli na blud. Kazni zato princeza umjetnika još strašnijom kaznom : od sada će samo prepisivati jedan isti tekst napisan u nostrafedon pismu ! Prije toga naruči pet vještica, njenog lika, da ga dobro izbičuju. 


Neimar ne pusti ni glasa. 

Da li je to za njega bila kazna ? Ili nagrada? Je li se s bolom u duši pokorio princezinoj volji? Je li uživao u svom zatočeništvu? O tome ništa ne znamo. Je li on, neimar čije su arabeske ukrašavale zidove hramova, palata i šadrvana, tvorac iz sjenke što je sebe smatrao hladnim, nedodirljivim i nepobjedivim, nastavio po svome ili po princezinom, misleći da čini po svome? Onemoćao ali gord, neimar je neumorno prepisivao satima, danima i sedmicama isti tekst u pismu nostrafedon, s istim očima srndaća, s istim povijenim ramenima i spuštenom glavom, s pogledom što izviruje ispod razbarušene kose pale po čelu, i istim nepomičnim usnama što šapuću ljubavne tajne. Princeza je i dalje bacala čini na njega, ubjeđujući ga da je on sam izabrao takav život, najbolji od svih: biti sjenka i živjeti u sjenci. U njenoj sjenci, visoko gore, u kuli, kao na nebesima ! Njegovim šarenim rukopisima, princeza je ukrašavala i svoje odaje, konačno uvjerena da je neimar jednom za  svagda postao isto što i pečatnik na njenom domalom prstu : okovala je u lance ne samo njegove udove, nego i njegove sne. 

 MIR QUTLUQ NIGAR ZADA 


Ne zna se da li se radi o majci Muhammada Zahiruddina ili njegovoj ženi. Obje su bile princeze i obje se odnosile majčinski i ljubavnički prema njemu. Obje su bile posesivne i imale gotovo identična imena. Majka Babur Šaha bi ponekad zamišljala da je u prednosti u odnosu na sve njegove žene, vjenčane i one iz harema, duž Azije i Indije. Imala je potvrdu u Baburovoj ljubavi i nježnosti koju joj je otvoreno pokazivao.

Majka mu odredi za ženu Turkmensku princezu i vjeri ga s njom još dok su bili djeca. Da li slučajno ? O tome nema nikakvih podataka, a ni Babur ne ostavi nikakav zapis u svojim memoarima. Slobodni smo pretpostaviti da osnovni i jedini motiv vjeridbe nije bilo vjereničino prinčevsko porijeklo. Baburova majka, druga žena Umar Ahga Mirze, osjećala je snagom svoje intuicije da Turkmenska princeza neće nikad moći oduzeti i prigrabiti samo za sebe Baburovu ljubav. Prikrivena iza mudrih riječi i dostojanstvenog držanja, mogla je i pored svoje majčinske, životinjske nesvjesne i ucjenjivačke ljubavi ponekad pokazati i samilost prema princezi, pa čak i pred Baburom stati u njenu odbranu. Savjetovaše ga da je posjećuje češće i da joj obraća više pažnje. Majčin ljubavni zalog bijaše to što je Babur izišao iz njene utrobe, što je poticao od njene krvi i mesa, a zalog žene to što je Babur ulazio u njenu utrobu i što mu je ona, miješajući svoju krv sa njegovom, podarila sina. 


Snaga princeze bijaše u činjenici da je Baburu dala nasljednika kog je volio najviše na svijetu. Ali to saznanje nije značilo kraj njenoj nesreći. Osjećala je, više od ljubavi, prijekor prema Baburu što je ne voli dovoljno. Ophodila se s njim nježno, ali i sa jednom vrstom prezira. Bliska Baburu, možda zbog tog što ga je tako rano upoznala, osjećajući u potpunosti njegovu ličnost, bijaše mu manje ljubavnica, a više suparnica, čak neprijatelj. Nije bila zla, ali jeste lukava i ljubomorna. Nikad ništa ne učini protiv Babura, ali mu ničim ni ne pomože. 


Izgleda da je ponekad tajno maštala o drugom čovjeku. Je li to bio plod njene uobrazilje, ta idealna osoba i junak, ili je svu svoju iskrenu ljubav i misli poklonila sinu ? Možda njihov sin, najzad, i bijaše razlog njihovom razilaženju. Oboje su ga neizmjerno voljeli istom snagom i željeli da pridobiju samo za sebe njegovu naklonost. Razlozi tog nemuštog takmičenja bijahu različiti : Babur je u njemu vidio nasljednika, princeza, nadoknadu za nježnost i bliskost koji su joj nedostajali. 


Nisu li ta dva osvajanja bila, u stvari, izraz jedne iste težnje ? 


Princezu je naročito mučila Baburova krajnja ravnodušnost s kojom joj je prilazio. Smatrala je njegovo ponašanje čak nedoličnim i neučtivim. Tješilo ju je jedino to što mu je bila prva žena, kao i to što ga je poznavala bolje nego iko drugi. U teškim časovima umora, Babur je tražio samo njeno prisustvo. Tad nije odlazio ni  s prijateljima da pije, niti je osamljen i klonuo tumarao vrtovima. Taj umorni muž i vladar, konjanik i osvajač, spavao je snom djeteta kraj njenih stopala, nemoćan, nevin i čist. Smetalo joj je što joj dolazi najčešće radi sna. Svjesna, pak, svojih preimućstava nad drugim ženama, željela je ponekad da potpuno klone, onemoća kao mužjak i postane samo i sasvim njen. 


Bijaše jedna od rijetkih koja je osjećala njegovu sklonost ka lijepom dječaku. To izazivaše u njoj ono isto uzbuđenje kao i njegova sklonost prema lijepim i mladim djevojkama. Ta ljubomora je još više podsticala želju za vladarem, mužem. 


Znala je, i nije se prevarila, da je Babur neće nikada napustiti. 

DIVANA BABA RAHIM MAŠRAB


  O ovoj ličnosti nema mnogo historijskih podataka. Zna se da je bio pjesnik rodom iz Andižana. Historiografi bilježe da su ga zvali dîvâna što znači Ludi. « Strasno voljeti i biti lud, jedno je », zapisuje pjesnik. 

Baba Rahim Mašrab, kažu, bijaše neobičan čovjek, vatren, neobuzdan, smion. Pjevao je o očima voljenog bića, o usnama, tražeći u dijelovima ljudskog lica simbole božanskog i vječnog. 


Pripadao je melamati sekti. 


Bijaše veoma učen i preziraše javno mnijenje. Smatrao je da čovjek koji ne drži do vlastitog izbora nije vrijedan pažnje. Njegov život se sastojao od dugih šetnji i odlazaka na skupove derviša. U časovima krajnjeg zanosa i predanosti, ukazivaše mu se lice Boga. 


Izlazio je često na trgove grada i pokazivao ljudima svoje nabreklo spolovilo. 

(Leprozni i danas u Indiji nose svoje mošnje ulicama u rukama, velike poput lubenica.)


 Cijenio je ljepotu polnih organa i u njima vidio simbol ljudske moći. Jedna od njegovih slavnih rečenica bila je : « On stoji iznad svih anđela i proroka ! »


 Kažu da se jednom pomokrio s balkona džamije na nekog vjernika, govoreći da je to bila kanonski čista voda. 


Kao derviš, proputovao je Turkestan i Indiju. Obješen je u Belhu jer je “obeščastio prijesto Mahmuda Hana”. 

 Pomenuto pismo napisao je tik pred svoju smrt. Putnik, lutalica koji prezire sva ovozemaljska blaga osim duhovnog, radoznalo očekuje predjele s one strane života. Vjeruje u ljubav iza ovoga postojanja, punog privida i zabluda, kao i u susret sa Vječnošću. Ostali susreti za njega su samo odsjaj prividnog, kao što je i ovaj svijet samo privid i sjena realnosti skrivene iza brojnih velova. 


Ovaj svijet počiva na laži, a ljudi traže privid i laž. Malo je hrabrih i moćnih koji su u stanju prihvatiti nestanak vlastitog bića. Čovjek je lijen da osjeti i da shvati, i otud najveći nesporazumi, vjeruje pjesnik. Od ljenosti potiče glupost i strah od suočavanja  s uzvišenim stvarima. Čovjek hoda, jede, mokri, a ne osjeća svoje biće. Čovjekov um, duh i osjećanja skriveni su velovima kože i mesa. Neuki su besvjesni. 


 Divâna Baba Rahim Mašrab je prkosio, bio klevetan, ali ipak cijenjen kao znalac i mudrac. 

“Ljepota je rijetka i carstvo joj nije zemaljsko”, govorio je. “To je predio Nebeskog i tek ponekad na zemlji javi se odsjaj i znak Nebeskog. Čovjek je odgovoran za ljepotu svog lica, a odgovoran je i za njegovu ružnoću”. 

Anonimni historiograf pronalazi pismo poslije pjesnikove smrti. Napisao ga je Baba Rahim Mašrab, ali ovaj put mrtav. Pisano je sa sjetom. U njemu se pjesnik sjeća svog bivšeg života. On ne oplakuje sebe što je umro, nego sve one koji ga oplakuju. Dirnut je mladim dječakom (ili ženom?) nježnog lica koji sjedi na brdu iznad Belha i recituje njegovu poeziju. 


O vladarima se ne govori mnogo. Pominje se, međutim, vlast koja širi zarazu oko sebe. Vladarevi podanici su vladarev izmet, vrlo opasan po ljudski rod i zemaljske plodove. 

U svom pismu, pjesnik se pita ne leže li u zatvorima često nevini i hrabri, a ubice i kradljivci vladaju podmuklo opčinjavajući raznim čarobnim izrazima neuku masu. 


Ludi su, dîvâna, oni koji su mu dali to ime, iz straha od istine, a ne on kog su tako nazvali. 


Smrt je za njega krajnji vid uzbuđenja ljudskog postojanja. 

Čitav ljudski život nije ništa drugo do uzbuđenje. 

Baba Mašrab, poput mnogih pjesnika Belha, vjeruje u smrt. 


Ovo pismo ne nosi datum. Zapisano je na kamenu, kraj drveta pored kojeg je pokopan. Historiograf koji je dešifrovao ovo posthumno pismo, nazvao je Baba Rahim Mašraba pjesnikom lica i naličja. 

   RAVNAQ PAHLAVAN QULI 


 Kažu da Ravanq Pahlavan Quli bijaše veliki ljubavnik; volio je i žene i vino. Priča se takođe da je u jednoj noći znao da opkorači po nekoliko ljepotica. Njegovoj vatri kao da nije bilo kraja. Maštao je ponekad da postane veliki vladar, ali više od toga, želio je da osvoji bezbroj gležnjeva i crnih očiju što ostadoše neosvojene. 


 Život mu je bio lagodan, a lak mu je bio i san, sve dok jedne večeri ne susrete neku mladu ženu kraj kapije džamije. Odvede je na svoje minderluke i poslije dugog milovanja, umjesto da je otprati kući, kao što je to običavao, on pristade da razgovora s njom. Zapita je šta je radila kraj džamije. Njena priča ga užasnu do te mjere da poslije toga zamrzi i žene i ljubav. Pokaja se što je uopšte prozborio i što se nije držao onog vječnog pravila da je za sva djela, pa i za ljubav, neophodna šutnja. Prokleti oni koji pričom uništavaju i posljednju draž ljubavnih varnica! 


 Mlada žena bijaše udata za džamijskog mujezina. Uz to je bila i bezbožnica. Otvarala je bestidno i širom kapije svog dvora, ne obraćajući pažnju na zahtijeve muškarca.  


A evo šta mu ispriča: 

Bijaše noć şebi-aruz koju su proslavljali u džamiji pored tekije jer je tekija bila  isuviše mala za tu svečanost. Odlučila se na to jer se dosađivala u kući. I pokajala se, ne zbog molitve koju je čula, nego zbog žena koje je tamo srela. U džamiji su  dvije prostorije, ograđene staklima sprijeda, bile namjenjene ženama; odatle su one, kroz prozorčiće, posmatrale svečanu molitvu. Nazvala je te prostorije kokošinjcima, a žene u njima kokoškama, uzjogunjenim zbog toliko horozova s druge strane, koji nisu ni malo obraćali pažnju na njih. Rekla je i nešto pogrdno za vjeru koja odvaja muško od ženskog vjerovanja. Kazala mu je da su je te žene odmah napale zbog suviše uskih haljina. Ni jedna od njih nije slušala molitvu. Svađale su se međusobno, gurale se, razmjenjivale recepte o baklavama i pitama. Jedna je spavala. Neka druga se digla i podmetnula joj pod nos svoju ogromnu zadnjicu. Kada su ostale počele da se bune jer im je zapriječila vidik, zasiktala je, prigušenim glasom. A onda je olakšala i svoj trbuh, opet njoj pod nos. 


Ne izdržavši do kraja, izašla je, a za njom su odzvanjale kletve. 


Iz te priče, Ravnaq Quli izvuče zaključak da je ova žena ne samo bezbožnica, nego da prezire i muški rod. Zaključi da muškarac i žena nisu stvoreni jedno za drugo. 


Stoga Ravnaq Quli odustade od harema i sna o ovozemaljskim hurijama i okrenu se  „vjesniku  istinske ljubavi“. Postade pjesnik. 


Po nekim drugim izvorima, Pahlavan Quli nije napustio ženski rod zbog pomenute priče. Te verzije upućuju na to da je uzrok promjene koja je uslijedila kod budućeg pjesnika bila njegova majka koja je u specijalnoj škrinji držala kandžiju kojom ga je tajno bičevala. Kažu da Quli nikad nije mogao naći ni jednu ženu iste snage. Otud ona njegova slavna rečenica što će je kasnije citirati veliki zapadni mudraci: „Treba  bičevati žene!“ 


Sudbina ovog pjesnika posluži mnogim učenjacima na zapadu da na njoj zasnuju svoja čuvena shvatanja.  
     JUNUS HAN

Pored toga što bijaše željna vlasti, ova ličnost nema nekih većih odlika. Junus Han je poznat kao jedan od onih koji su najbolje, najduhovitije, najsmjelije, najmaštovitije znali  da ubiju protivnika i da se dočepaju  vlasti. 

 
Junus Han nije  volio ništa  više od užitka, mekih dušeka i jastuka. 


Uz to bijaše cijenjen kao čovjek mirišljavog sjemena. Otud njegov veliki uspjeh u haremima duž istoka. 


Njegova kruna, namirisana njegovim sjemenom, čuva se u jednom od muzeja Horezma. I dan-danas ona uzbuđuje posjetioce, naročito žene. Priča se da tu dolaze, kao na hodočašće, razne bludnice i poslije tog bivaju tako očarane da napuštaju bivše živote. 


Vele, takođe, da u tajnosti i u specijalnim danima krunu dolaze da mirišu  svjetski vladari. Ti visoki gosti naručuju od najvećih učenjaka da u posebnim laboratorijama izuče pomenuti mio-miris. Svota novca uložena u ta ispitivanja dostiže gotovo istu onu cifru koja je određena za naoružanje i odbranu od neprijatelja. 


 Govori se i to da naučnicima ponekad nedostaje pokoji hemijski preparat, neophodan za istraživačke svrhe, i da se tad ukidaju ostali naučni časopisi u zemlji kako bi se dalo sve na to važno ispitivanje. 

 UBICE 

Poslije izvršenog zlodjela nad Aktaj Hanom, Junus Han unaprijedi ubice u svoje štićenike i doušnike. Da im Han ne bi odrubio glavu, moradoše da paze na svaku riječ koja je u suku izgovorena. Specijalnu nagradu u dukatima dobivali bi kad bi odali nekog od vladarevih podanika. 


 Junus Han je znao da će se među njima razviti suparništvo, pa zaduži jednog provjerenog podanika da motri na njih. Ovaj posljednji bijaše najbolje plaćen. Bio je postavljen za pisara Carskog Divana, iako nije znao ni jedan od potrebnih jezika. Važno bijaše što je bio provjeren i što je i sam imao svog pisara koji je za njega obavljao dužnosti bilježenja arapskim pismom i prevođenja sa raznih jezika. 


 Ubice nisu bile željne vlasti. Tražile su novac. Iz osjećanja taštine, ponekad bi poslale u zatvor i pokojeg nevažnog i bezopasnog građanina iz muških hamama, jer bi rekao nešto ružno za vladara, kao na primjer da vladar sam nije ulovio divljač nego njegovi podanici, što se u javnosti taji. 


 Ubice su imale status visokih građana carstva, pa najzad i same počeše da vjeruju da su taj status i zaslužili.  


 Jednog dana, dođe u zemlju izaslanik nekog susjednog sultanata, te se sticajem okolnosti upozna i s ubicama. Prepozna u njima podobne ljude i obeća im visoku plaću u dukatima ako pođu sa njim. Jedan od ubica odmah pristade, a drugi vidje u tome povod da ucijeni vladara i da se riješi suparnika, pa ode do Hana i ispriča mu šta se desilo. 


 Junus Han pozva liječnika – vrača i naredi mu da spravi lijepo i ukusno piće za visokog gosta i nešto manje ukusno za njegove podanike. Reče mu da će mu sva kućna čeljad pomrijeti ako ga ne usliši. Liječnik-vrač učini što Han naredi, ali zatraži samo još koji dukat više kojim bi platio skupocjene trave. 


 Znajući o čemu je riječ, Han ga nagradi i više nego što je tražio. 


 Piće učini svoje. Nakon toga, Han nagradi ljekara za učinjeno djelo, i postavi ga za glavnog pisara i upravljača jedne oblasti u Horezmu. Okiti ga ordenjem i dukatima, izgradi mu hamame i hareme. Liječnik- vrač proživi srećno do kraja života kao Hanov veliki čovjek i sluga carstva.
FUZULI
 Najveći je azerijski pjesnik, rodom iz okoline Bagdada. Neki ga smatraju i osmanskim pjesnikom. Napisao je tri Divana na tri različita jezika: arapskom, turskom i persijskom. 


 Lirski je pjesnik mističkog nadahnuća. 

 Je li volio vlast ili je se bojao, ne znamo, ali je izvjesno da je prvo napisao jednu poemu – mesnewî – u slavu šaha Ismaila, a poslije pobjede Sulejmana Zakonodavca nad Bagdadom, poeziju posvećuje ovom posljednjem, kao i njegovim pašama. Najzad, kao lirik, smatraše da je vlast uvijek ista i da se samo imena mijenjaju, te je stoga i pisao slične ode različitim vladarima, a oni ga za to nagrađivahu dukatima. 


 Naročito je poznat kao autor alegorijske poeme “Medžnun i Lejla”. Sadržaj ove ljubavne priče posuđen je iz jedne arapske legende : Kajs i Lejla se vole još od djetinjstva. Potiču iz dva neprijateljska plemena. Lejlini roditelji su nezadovoljni i zabranjuju joj svako druženje sa Kajsom. Udaju je za drugog. Mladić od velike ljubavi i od prinudnog rastanka od drage poludi i dobiva naziv Medžnun – Ludi. Medžnun luta pustinjom i druži se sa životinjama i pticama. Mladićev otac pokušava da ga vrati kući i da ga urazumi. Medžnun ne odustaje i ide dotle da se odriče svega ovozemaljskog pa i samog sebe. 


 Kad se jednog dana pojavi Lejla pred njim u pustinji, on je više ne prepoznaje. To više nije ona koju nosi u srcu. Njegova ljubav je postala božanska, a Lejla njegovog srca postaje simbol Boga - Mevlâ. Ona umire od tuge, a on, saznavši za to, moli Boga da i njemu uzme dušu. 


 Sjedinjenje dva bića ostvaruje se na onom svijetu. 


 Fuzuli je plačljiv. Nije izvjesno da li se u svojim ostalim pjesmama obraća djevojci ili mladiću, veličajući ljepotu. 


 Uvojak i ruža samo su znak. 


 Vrijeme prolazi i Fuzuli se poistovjećuje s voljenim bićem o kome piše. Sultan Džem, za vrijeme čije vladavine se kod Perzijanaca uvodi vino, ukazuje mu se i nudi mu svoj pehar. U čaši, punoj crvene tečnosti, mladić vidi jedini put ka stvarnom, neprolaznom ushićenju. Ljubav je moguća tek iza smrti. 


 Zaplašen pašama, Fuzuli ne prestaje da piše o ljubavi. Kažu da je u to doba postojala grupa ljudi koji su na specijalnu vagu – mîzân - stavljali svaku napisanu riječ da vide krije li se iza nje kakva pogrda ili uvreda za vlast. Sumnjali su i u hvalu i u pokudu. 


Nakon što ispitaše ponovo čitavo pjesnikovo stvaralaštvo, vlastodršci zaključiše da Fuzuli piše i suviše o lijepom i da pretjerano hvali. Zamjeriše mu što u svojim odama ne ukazuje i na ružne strane carstva. Kako može sve biti blistavo?! U njegovoj, tobož ljubavnoj poemi o Medžnunu i Lejli vide samo aluziju napada na vlast. 


 Bijaše suviše poznat da bi ga smakli. Rješavaju se na to da mu ukinu plaću u dukatima.


 Fuzuli više ne piše. Kako nakon svega što se desilo da veliča vladare koji ga lišavaju i posljednje kore hljeba? Bio je njihov, slavili su se uzajamno, a odjednom se sve okreće protiv njega. Zbunjen je. Odustaje i od pjesama o crvenom potoku suza, o crvenoj ruži i o svijeći. Umire u bijedi. 

II.

Mladića slave kasnije epohe. (One temelje svoja učenja na historijskim žrtvama). Bog Sunca, Sin Sunca i Oka Nebeskog, ostaje pošteđen za sva vremena. Sunce i Nebo slave u svim ljudskim dobima i carstvima. Nestaju samo oni koji hvale ili kude. 


 Mladić drži svijeću i osvjetljava “pupoljak” na ženskom tijelu. Plameni svijeće i ženine slasti spajaju se u jedno. Soba je u mraku, ali bukti. Mladić je zbunjen. Čak zaplašen. Ne pozna povijest i ne shvata odakle taj spoj dvije vatre – vidljive i nevidljive. Misli da ga prate. Misli da to stanje nije nikad niko ranije doživio. Vjeruje u natprirodne sile i otvara prozor. Napolju je pusto. 


 Je li prevaren? 

OGUZ QAGAN


Oguz je ratnik i lovac, nakostriješenih dlaka, umjesto stopala ima volovska kopita, ima vučije slabine, samurska ramena i medvjeđa prsa. Ima tri sina po imenu : Sunce, Mjesec i Zvijezda. Mlada žena koju susrete u duplji jednog stabla, rodi mu još tri sina po imenu Nebo, Planina i More. 


 Na nekom od pohoda, ugleda na planini velikog vuka koji mu kasnije postade vodič. 


 Osvojio je Indiju, Tangut, Barhan i Masar. 


 Zaveo je mnoge djevice i udate žene. Sam se nije vezivao ni za jednu od njih. Uzrok tome je bila udata, iskusna žena koju je u ranoj mladosti često obilazio dok joj je muž radio u hamamu, kao čuvar. Zbog nje nije više povjerovao ni jednoj ženi. 


 Hamamdžijeva žena bijaše podatna, putena, prava čarobnica. Oguz je iz njene utrobe izvlačio slasti koje su mu naličile na nisku od varnica. Bijaše ponosan na svoju muškost, sve do onog dana kad je upita voli li to što joj on čini. Ona odgovori  da ni jedan muškarac nije nikad uspio da je zadovolji. Jedino i pravo sladostrašće osjeća u krevetu dok njen muž spava pored nje i dok se ona miluje. 


 Njen muž hrče toliko da ga ni jedan njen krik sladostrasti nije uspio probuditi. A njeni krici su budili nebesa i kiša je lijevala, i ptice usred noći i one su zapijevale, i pijetlove pa su skakali na kokoške, i uspavane labudove pa su plovili izvijajući duge vratove.  


 Oguz Qagan se zgrozi i pobježe od te vještice. I nikad ne uspje da povjeruje stvarno u žensku čulnost. 






       X  x   x


 Legenda o kralju Oguzu Qaganu zastupljena je u jednom historijskom djelu na persijskom jeziku, čiji je autor historiograf Rašiduddin. Postoji još niz verzija iste priče, od kojih je jedna, napisana u stihovima i arapskim pismom, pronađena u Trakiji, bez datuma i mjesta nastanka. 

DJEVICA


 Poslije događaja koji se desio u šumi i koji je ranije opisan, nije poznat tačan redosljed zbivanja koja su uslijedila. Djevičino ime ostalo je nepoznato. 


 Qagan obavljaše vladarske dužnosti još niz godina. Jednog dana prođe pored sela gdje se desilo ono što nam je poznato. Potok i zalazak sunca podsjetiše ga na lice koje je nekad davno susreo. Uđe u selo i poče se raspitivati za mladu ženu. U kući kraj puta u kojoj  je objedovao, saznade sve podatke od jedne starice. 


 Djevica bijaše već žena u poodmaklim godinama. Udala se normalno i živjela normalno. Izrodila je četvoro muške i troje ženske, normalne djece. Mužu je redovito spravljala doručak, ručak i večeru, kao i djeci. Djecu je uredno češljala i prala. Krpala je stare džempere  jer je bilo vrijeme nestašice poslije buna u tom kraju, nakon kojih je uslijedilo prvo obilje, a zatim neimaština. Prala je stopala mužu i brisala prašinu u kući. Bijaše, kažu, i sama učesnik u davnim pobunama, ali zbog veza s nekim iz vladarske porodice, oslobođena je i udata, nakon prevaspitanja. 


Znala je da plete i veze, ali nije imala čim. 


Kuća  joj je  bila tijesna i jedino što je željela bilo je da presele u nešto veću. To je bilo sve na što je mislila dok joj je muž bio u lovu. 


 Njena jedina neobičnost, priča se, bijaše u tome što joj je u otvor među bedrima mogla stati čitava bivolja glava. 


 Njen jedini običaj bio je da odlazi povremeno na potok, dok sunce zalazi, i traži vlasi nečijih kosa. 


 Bila je smjerna i krotka supruga. 

AGAR

 
 Poznato je što se desilo Agar. 


 Abrahamova žena Saraja nije mu mogla dati dijete. « A imaše ona sluškinju egipćanku i zvala se Agar ».  I reče Saraja Abrahamu: ”Otiđi mojoj sluškinji, neka ti dâ dijete!” Tako Saraja dade svoju sluškinju Abrahamu za ženu. Abraham obleže Agaru te ona zače. 


 Agar rodi Abrahamu sina, a Abraham sinu što mu rodi Agar nadjene ime Ismael. Abrahamu je bilo osamdeset godina. 


 Abraham reče Bogu: ”Neka tvojom milošću Ismael poživi!“ A Bog reče: ”Ipak će ti tvoja žena Saraja roditi dijete kad budeš imao sto godina, a ona devedeset šest. Daćeš mu ime Ishak. Savez s njim ću sklopiti. Savez vječni s njim i s njegovim potomstvom poslije njega. I za Ismaela usliših te. Evo ga blagosiljam: rodnim ću ga učiniti i silno ga razmnožiti, i u veliki će narod izrasti. “


 “Uzme zatim Abraham svog sina Ismaela i sve robove koji su bili rođeni u njegovom domu, i sve koje je kupio novcem – sve muške ukućane – pa ih istog dana obreže, kako mu je Bog rekao. Abrahamu bijaše devedeset i devet godina kad se obrezao, a njegovom sinu Ismaelu bijaše trinaest godina kad ga obreza. Tako su istog dana bili obrezani Abraham i njegov sin Ismael, i svi muškarci njegova doma, rođeni u njegovoj kući ili za novac kupljeni od stranca – svi bijahu obrezani”. 


 Kad Saraja rodi Abrahamu sina i kad ovaj već poodraste, vidje Saraja jednog dana kako se njen sin igra s Ismaelom. Stoga naredi Abrahamu da otjera robinju egipćanku i Ismaela. Abraham bijaše tužan, a Bog ga je tješio govoreći mu da će od Ismaela postati veliki narod. 


 U drugoj polovini trinaestog vijeka, nedaleko od Bardjakenta, postojala je Ribati Oguz. Tamo je Nasirudin Raguzi opisao pomenute događaje u svom djelu Qisasul anbiyâ, po narudžbi Mongola Toq Bugha-a. Autor, između ostalog, piše i o tome kako je Abraham žrtvovao Ismaela, kao i o Agarinoj neizmjernoj tuzi. Nadalje, on govori o tome kako je Agar poslije pomenutog događaja zamrzjela Saraju. Tumarala je pustinjom sama, tražeći sina. Ni jedan od pustinjskih ljubavnika ne pomože joj da ga zaboravi. 


 Tako lutajući, nabasa na jednu zemlju u kojoj naiđe na neku tekiju gdje se održavao ritual “laylatul kafš”  -noć hvatanja.  Tu je zajedno s pripadnicima sekte pila vino i udisala opijum, podajući se onome koji je u njenoj utrobi tražio susret s vječnošću. Pripadnici bratstva su vjerovali da će dijete rođeno iz te noći biti sveto. Agar poželje da ona bude ta žena koja će roditi sveca i tako zaboraviti Ismaela. 


 Jedan od otaca bratstva uze je sebi za robinju, ali pošto mu ona ne rodi sina, protjera je i uze sebi onu što rodi dijete iz te noći, nadjenuvši mu ime Ismael. 


 Agar je plakala. Od njenog plača se uzburkaše vode.  “Na nebu sunce izgubi sjaj, problijedje, kao da ga prekri neka planeta. Čitav obzor se oboji u crno. Mrkli oblaci se pojaviše, a mirisi i nebesko cvijeće prosuše kišu s neba. Šuma se ispuni cvijećem. “


 Nadahnuće za ovaj događaj Raguzi je našao u jednom ujgurskom tekstu, a ujgurski tekst je nadahnut jednom budhisatvom iz Savarnaprabhasa, napisanoj u slogovnom metru, sedmercu. 


 Agar je živjela dvadeset stoljeća. Nikad više nije imala sina, nikad više nije bila robinja ni supruga. Nikad nije ostarjela. Lutala je svijetom. Jednog dana neki čuvar reda, ne prepoznavši je, uhapsi je u kafani gdje je klevetala Abrahama. Poslije nekoliko godina, jedan mladi i slavoljubivi odvjetnik otkri o kome je zapravo riječ i dade sve od sebe da dokaže svijetu da je ta žena Agar, nekadašnja robinja i žena Abrahamova. Ne povjerovaše mu i uhapsiše i njega, optuživši ga za tajnu vezu s tom bludnicom. Niko nije mogao povjerovati da jedna tako mlada žena može da potiče iz starih vijekova. 


 U to se uvjeriše tek poslije njene smrti.  


 Za advokata već bijaše kasno. 

IZIS

  
U Izis su bili zaljubljeni mnogi bogovi i mnogi smrtnici. Imala je vitak stas, plavičasto lice i stopala, krunu od sunčevih zraka i azurno plava krila. Bijaše simbol tajne, ljepote, zavodništva, plodnosti i vjenčanja. Pred njom su se na koljena bacali zavodnici svih vremena. Izis ostade ravnodušna. Voljela je svog brata i muža Ozirisa i svog sina Horusa. 


 Izis nije nikad ništa prozborila. Učenjaci željni slave su učinili sve od sebe da joj udahnu riječ, da im oda tajnu. Služili su se pri tom i tajnim naukama, kabalom, džafrom, i hurufijskim vještinama. Ni jedan pokušaj nije uspio, a mnoge knjige su napisane, mnogi prepisivači ih prepisivahu. 


Boginja ne odade tajnu.  

SFINGA


U rječnicima nije zapisano njeno ime. Ne zna joj se porijeklo. Ne zna se na kog se ova osoba odnosi. Ima ih koji tvrde da se radi o ženi, ne objašnjavajući ni taj pojam. 

Zna se da je bilo ljeto. I pijesak, u nedogled. Iza tog hagiografi priznaju da ostaje neznanje, nemoć, malodušnost, nesmotrenost, ratovi. Oni takođe tvrde da se vjekovi vrte unazad i da je taj smjer isti kao i onaj suprotni, ne dajući nikakva podrobnija objašnjenja ni o ovom posljednjem. Smatraju da je to način da se putuje u svemir, to jest u vječnost. 

  Treba li vjerovati? 

SKICE ZA NEURAĐENE PORTRETE 

VJESNIK SMRTI – Baburovo razmišljanje o smrti, priviđenje, simbol kao stvarnost 

(Ulak)……………………………………………………………………………………..

HORUS RA  - Čuvar neba, ljubav sa sestrom, majkom…………………………………

ŠIVA  - priča o plesu, o neprolaznosti igre……………………………………………..

HUMAJUN  -  bezazlenost, nježnost, biti samo sin…………………………………….

PIJANI  -  ili opijeni, vino kao božansko sredstvo i put…………………………………..

DŽEMŠID - Bog Sunca, Sin Sunca, Oko Nebesko i njegova priča………………………

DJEČAK IZ SAMARKANDA  - Simbol ljepote, nesvjesnost………………………..………

PRINCEZA - priča o stidnim vašima princeze, njena nesreća …………………………….

ARABESKA – GRADITELJ -  Slovo kao umjetničko djelo, graditelj kao čovjek u sjenci, pismo nostrafedon …………………………………………………………………

